Banci Malaysia 2020 secara bersemuka akan disusun semula
Oleh MOHD. HUSNI MOHD. NOOR

11 Januari 2021, 11:58 pm
PUTRAJAYA – Jabatan Perangkaan Malaysia (DOSM) akan menyusun semula Banci Penduduk dan Perumahan Malaysia 2020 (Banci Malaysia 2020) fasa kedua membabitkan temuramah secara bersemuka susulan pengumuman Perintah Kawalan Pergerakan (PKP), bermula Rabu ini.
Pesuruhjaya Banci 2020 Datuk Seri Dr. Mohd. Uzir Mahidin berkata, banci berkenaan sepatutnya dijadualkan bermula 20 Januari ini sehingga 6 Februari depan.
Beliau yang juga Ketua Perangkawan Malaysia berkata, jabatan juga sedang meneliti semula gerak kerja Banci Malaysia 2020 termasuk membuka semula platform e-Census (banci dalam talian).
“Justeru, orang ramai yang masih belum membuat pengisian banci boleh mengambil peluang untuk mengisi maklumat banci secara atas talian.
“Sehubungan itu, tarikh baru pelaksanaan Banci Malaysia 2020 fasa kedua di seluruh negara akan dimaklumkan kepada umum kelak,” katanya dalam kenyataan akhbar hari ini.
Bagaimanapun, katanya, bagi kawasan-kawasan selain PKP, pelaksanaan aktiviti di lapangan berkaitan Banci Malaysia 2020 dan survei-survei rutin DOSM masih diteruskan dengan pematuhan kepada prosedur operasi standard (SOP).

“Antara SOP berkenaan adalah membabitkan pengemaskinian penyenaraian tempat kediaman, aktiviti bersama komuniti dan penganjuran klinik e-Census di lokasi lokasi terpilih.
“Justeru orang ramai dan syarikat syarikat dimohon untuk terus memberi kerjasama kepada DOSM,” katanya.-K!ONLINE


Kartel daging: Ejen penghantaran ditahan SPRM
Oleh MOHAMAD FAIZAL HASHIM

11 Januari 2021, 11:48 pm
JOHOR BAHRU – Suruhanjaya Pencegahan Rasuah Malaysia (SPRM) Johor hari ini telah menahan seorang lelaki kerana disyaki terlibat dengan kegiatan rasuah berhubung isu skandal kartel daging.
Lelaki berusia 55 tahun itu dipercayai merupakan ejen penghantaran ditahan di Pejabat SPRM negeri kira-kira 8 malam tadi bagi membantu siasatan di bawah Seksyen 18 Akta SPRM 2009.
Pengarah SPRM Johor, Datuk Azmi Alias ketika dihubungi mengesahkan tangkapan tersebut bagaimanapun enggan mengulas lanjut berikutan kes masih dalam siasatan.
Suspek akan dibawa ke Mahkamah Majistret pada pagi esok bagi permohonan reman.
Khamis lalu, SPRM menahan dua pegawai Jabatan Perkhidmatan Kuarantin Dan Pemeriksaan Malaysia (Maqis) Johor kerana disyaki terlibat rasuah berkaitan aktiviti penyeludupan bahan mentah sejuk beku dari negara yang dilarang untuk dibawa masuk ke Malaysia.
Orang kena tuduh (OKT) yang masing-masing berusia 27 dan 31 tahun itu direman selama lima hari selepas dipercayai terlibat dengan sindiket kartel daging sejuk beku import yang didedahkan awal Disember lalu.

Pada 2 Disember tahun lalu, Maqis mendedahkan kegiatan kartel daging sejuk beku import yang membawa masuk daging tanpa sijil halal sebelum meletakkan logo halal palsu untuk dijual di pasaran tempatan.-K! ONLINE


KBS akan umum SOP baharu
Oleh SUBKHI SUDARJI

11 Januari 2021, 11:42 pm
PUTRAJAYA – Kementerian Belia dan Sukan (KBS) sedang meneliti beberapa perkara berkaitan pengumuman Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) yang bermula 13 hingga 26 Januari depan.
KBS menerusi siaran akhbarnya memaklumkan, pihaknya akan mengumumkan prosedur operasi standard (SOP) dan perinciannya dalam masa terdekat.
Katanya, KBS mengambil maklum akan pengumuman Perdana Menteri berkenaan perkembangan semasa penularan Covid-19 yang berlaku  di negara ini.
Katanya lagi, keputusan itu adalah perlu bagi membolehkan Covid-19 dapat dikawal dan rantaian penularan dapat diputuskan.
“Perdana Menteri turut menyentuh beberapa perkara berkait soal aktiviti sosial termasuklah sukan berkumpulan yang tidak dibenarkan di dalam kawasan PKP.
“KBS berterima kasih atas kelonggaran yang diberikan terhadap aktiviti sukan dan rekreasi yang masih boleh diteruskan seperti dicadangkan oleh KBS,” kata kenyataan tersebut.

Menurut kenyataan itu lagi, aktiviti sukan dan rekreasi masih boleh diteruskan bagi kawasan PKP dengan syarat dalam 10 kilometer radius dari tempat kediaman melibatkan aktiviti seperti berlari, berbasikal dan aktiviti bukan berkumpulan satu hingga dua orang sesama isi rumah yang sama sahaja.
“Bagi kawasan PKPB dan PKPP, SOP Sektor Sukan dan Rekreasi atau SOP Gelembung Sukan yang berkuat kuasa hendaklah dipatuhi sepanjang masa.
Sementara itu, latihan pusat sepenuh masa bagi atlet-atlet negara yang pada ketika ini sedang dijalankan secara “quarantine-based approach” akan diteruskan dengan langkah kawalan pergerakan yang lebih ketat.
Latihan tersebut mengambil tempat di Kompleks Majlis Sukan Negara Bukit Jalil, Kompleks Sukan Keramat, Akademi Badminton Malaysia Bukit Kiara, Kompleks Sukan Paralimpik Kg. Pandan dan Velodrome Nilai.
“Bagi membantu dan memberi penerangan kepada rakyat berkaitan SOP semasa, Bilik Gerakan KBS bagi pematuhan SOP Sukan dan Rekreasi akan tetap beroperasi seperti biasa melalui emel dan panggilan telefon mulai pukul 8 pagi hingga 5 petang,” katanya.-K!ONLINE


Lelaki maut kereta dipandu bertembung bas
Oleh ASLIZA MUSA

11 Januari 2021, 11:30 pm
TELUK INTAN – Seorang lelaki maut setelah kereta dipandunya terlibat kemalangan dengan sebuah bas henti-henti di Kilometer 28, Jalan Langkap-Kampar berhampiran Kampung Degong di sini hari ini.
Nahas tersebut mengorbankan Ahmad Zulfendi Anuar, 30, yang memandu kereta jenis Toyota Corolla di lokasi kejadian akibat kecederaan parah.
Difahamkan, ketika kejadian terdapat penumpang dalam bas berkenaan namun tiada sebarang kecederaan melibatkan mereka termasuk pemandu bas.
Ketua Balai Bomba dan Penyelamat Teluk Intan, Mohd. Ismail Mohd. Yunus berkata, sepasukan anggota dihantar ke lokasi kejadian selepas menerima panggilan kecemasan pada pukul 7.29 malam.
Katanya, setibanya di lokasi, didapati berlaku kemalangan membabitkan sebuah bas dan kereta dengan pemandu kereta tersepit dalam kenderaan.
“Operasi mengeluarkan pemandu kereta yang tersepit segera dijalankan namun mangsa disahkan meninggal dunia oleh pegawai perubatan di lokasi kejadian.

“Mayat mangsa diserahkan kepada pihak polis untuk tindakan lanjut dan operasi tamat pada pukul 8.20 malam,” katanya. -K!ONLINE


Alami masalah pernafasan, sakit kepala, Shima Anuar pula Positif Covid-19
Oleh MOHD. HAIKAL ISA

11 Januari 2021, 9:44 pm
PETALING JAYA – Seorang lagi anak seni iaitu pelakon Shima Anuar positif Covid-19 selepas menjalani ujian saringan pada Sabtu lalu.
Shima atau nama sebenarnya, Noor Hashimah Anuar, 27, berkata, dia tidak mempunyai kontak rapat dengan mana-mana pesakit Covid-19 namun mengambil langkah untuk melakukan ujian saringan tersebut selepas mengalami masalah pernafasan dan sakit kepala.
“Hari Sabtu pergi buat ujian calitan dan Ahad dapat keputusan ini. Suami saya pula pergi semalam (Ahad). Pagi ini keputusan dia negatif. Hanya saya seorang positif. Tak tahu nak gambarkan perasaan ini macam mana.
“This really breaks my heart (berita ini benar-benar membuatkan saya sedih). Saya tiada kontak rapat dengan sesiapa yang kena Covid. Buat swab test (ujian calitan) sebab hari Jumaat lalu tiba-tiba rasa susah nak nafas dan sakit kepala.
“Beritahu suami, dia kata mungkin sebab saya tak makan lagi atau mungkin sebab perut masuk angin. Jadi selepas dah makan semua dah okeylah. Tapi saya cakap dengan suami nak buat juga swab test sebagai langkah berjaga-jaga,” tulis pelakon filem Highland Tower menerusi Instagram miliknya sebentar tadi.
Dalam pada itu, Shima memberitahu suaminya iaitu Mohd. Solih Toha sudah melakukan ujian saringan Covid-19 pada Ahad namun keputusannya negatif.

Bagaimanapun Shima bimbang dengan keputusan dua orang anaknya iaitu Marian Sophia serta Mikhael Imaan yang masih menantikan keputusan ujian saringan.
Shima memberitahu, dia menunggu pihak Kementerian Kesihatan (KKM) untuk menghubunginya bagi tindakan selanjutnya dan meminta sesiapa yang bertemu dengannya pada minggu lalu untuk turut membuat ujian saringan.
“Dalam kepala fikir anak-anak saja sekarang ini. Mereka semua dah pergi test pagi tadi. Harap anak-anak saya selamat daripada Covid. Doakan kami. Siapa yang ada jumpa saya minggu lalu, minta sama-sama buat ujian calitan juga okey?
“Sekarang saya tengah tunggu KKM hubungi saya tapi daripada semalam lagi memang dah kuarantin duduk bilik bawah dan tak keluar pun,” ujarnya. — K! ONLINE


China tutup seluruh kampung bendung penularan Covid-19
Oleh KOSMO!

11 Januari 2021, 10:00 pm
BEIJING – China menguatkuasakan  perintah berkurung melibatkan seluruh kampung di sebuah daerah di Beijing bagi mengekang penularan koronavirus yang disifatkan paling buruk sejak   enam bulan lalu, lapor akhbar Daily Mail hari ini.
Semua kampung di daerah Shunyi, timur laut Beijing yang mempunyai lebih 1.2 juta penduduk menjalani prosedur kuarantin sementara pegawai kesihatan memulakan saringan  Covid-19 secara besar-besaran, kata pemerintah dalam satu kenyataan.
Sementara itu, Wangkui yang merupakan sebuah daerah didiami 440,000 penduduk di wilayah Heilongjiang, timur laut  China turut berdepan perintah berkurung hari ini setelah melaporkan 20 kes koronavirus tanpa gejala.
China kini berdepan peningkatan kes Covid-19 terbesar  dalam tempoh enam bulan selepas melaporkan kes harian  tertinggi sejak Julai tahun lalu.
Bermula minggu lalu, China telah menutup dua bandar di selatan Beijing, memutuskan hubungan pengangkutan dan melarang berjuta-juta penduduk keluar bagi membendung krisis terbaharu koronavirus di negara berkenaan. – Agensi


Polis Barat Daya kesan pemilik Myvi nombor plat ‘klon’
Oleh NOOR HASLIZA NUSI

11 Januari 2021, 10:32 pm
BALIK PULAU – Polis giat memburu suspek yang bertindak meninggalkan sebuah kereta jenis Perodua Myvi dengan nombor pendaftaran palsu berdekatan sebuah kereta jenis dan warna sama di tepi jalan di Bayan Lepas di sini semalam.
Dalam kejadian itu, anggota trafik dari Ibu Pejabat Polis Daerah Barat Daya menerima panggilan daripada seorang individu yang menjumpai sebuah kereta menggunakan nombor pendaftaran sama dengan kereta miliknya kira-kira pukul 9.30 pagi.
Ketua Polis Daerah Barat Daya, Superintenden A.A. Anbalagan berkata, polis telah membawa balik kereta dengan nombor pendaftaran palsu tersebut ke Balai Polis Bayan Lepas selepas setengah jam kemudian.
“Siasatan lanjut mendapati, pengadu (anggota polis) mengenali pemilik sebenar kereta bernombor pendaftaran sama berikutan dia pernah dipanggil untuk direkodkan keterangan.
“Ia bagi membantu siasatan kes kemalangan kereta di daerah ini pada 7 dan 14 Disember tahun lalu.
“Bagaimanapun pemilik asal kereta itu menafikan terlibat dalam dua kejadian tersebut,” katanya kepada Kosmo! di sini hari ini.

Beliau menambah, polis sehingga kini belum mengenali pasti identiti suspek terbabit dan meminta individu berkaitan tampil memberi keterangan berhubung kes kemalangan berkenaan.
Terdahulu, sekeping gambar yang memaparkan dua buah kereta Perodua Myvi berwarna putih yang diletakkan berdekatan antara satu sama lain dengan nombor pendaftaran sama tular di laman sosial Facebook hari ini. – K! ONLINE


Nelayan hilang di laut ditemui lemas
Oleh MOHD SYALMIZI HAMID

11 Januari 2021, 7:27 pm
SEBERANG PERAI – Seorang nelayan yang dilaporkan hilang selepas terjatuh ke laut dekat Sungai Udang, Nibong Tebal di sini semalam ditemui lemas hari ini.
Mayat mangsa, Muhammad Shah Firdaus Azman, 25, dijumpai pada pukul 3.56 petang.
Jurucakap bomba negeri berkata, mangsa ditemui kira-kira 300 meter dari lokasi dia dilaporkan hilang.
“Mangsa ditemui oleh orang awam sebelum dibawa ke Jeti Nelayan Kampung Baru dengan bot Polis Diraja Malaysia (PDRM).
“Operasi pencarian telah dihentikan dan mayat mangsa diserahkan kepada polis untuk tindakan selanjutnya,” katanya kepada pemberita hari ini.
Difahamkan, mayat mangsa dihantar ke Hospital Sungai Bakap, Nibong Tebal bagi urusan bedah siasat.

Terdahulu, mangsa dilaporkan hilang kira-kira pukul 8.40 pagi semalam selepas terjatuh ke laut ketika berada di atas sebuah bot. – K! ONLINE


Lelaki diberkas kali ke-101, aktif samun bersama kekasih
Oleh DIYANATUL ATIQAH ZAKARYA

11 Januari 2021, 7:01 pm
MELAKA – Seorang lelaki yang mempunyai 100 rekod tangkapan diberkas semula bersama teman wanitanya selepas dikesan aktif melakukan kegiatan samun dan curi kenderaan di empat negeri dalam satu serbuan di sebuah hotel bajet di Jalan Kesidang di sini, hari ini.
Dalam kejadian kira-kira pukul 12.40 tengah hari itu, pasukan Bahagian Siasatan Jenayah Berat (D9) daerah Melaka Tengah mengesan tiga suspek di premis tersebut, bagaimanapun seorang berjaya meloloskan diri.
Ketua Polis Melaka, Datuk Abdul Majid Mohd. Ali berkata, dalam serbuan itu, pasukan polis turut terpaksa melepaskan tiga das tembakan selepas pasangan kekasih itu bertindak merempuh kenderaan polis ketika cuba melarikan diri dengan menaiki Perodua Myvi.
Katanya, suspek berusia 38 itu dan teman wanitanya berusia 42 tahun berjaya diberkas, manakala seorang lagi suspek berusia 35 tahun lolos.
“Hasil risikan, suspek dipercayai telah menjadikan hotel bajet ini sebagai markas jenayah mereka sejak September tahun lalu dan melakukan kegiatan samun serta curi kenderaan di empat negeri iaitu Negeri Sembilan, Johor, Perak dan Melaka.
“Menyedari kehadiran polis, pasangan itu cuba melarikan diri dengan sebuah kereta Perodua Myvi dan bertindak merempuh kenderaan polis berkali-kali sehingga menyebabkan anggota terpaksa melepas tiga das tembakan di bahagian tayar,” katanya pada sidang akhbar di sini, hari ini.

Ujarnya, akibat rempuhan itu, seorang anggota polis dan suspek lelaki yang memandu mengalami kecederaan di tangan, manakala seorang lagi suspek lelaki mengambil peluang insiden berkenaan untuk meloloskan diri.
Katanya, hasil pemeriksaan lanjut di dalam kereta tersebut turut menemui pelbagai senjata berbahaya termasuk parang dan kapak yang dipercayai digunakan bagi kegiatan samun dan curi kenderaan.
“Kita juga menemui pelbagai jenis dadah termasuk dadah jenis methamphetamine seberat 20.64 gram; heroin (15.07 gram); empat biji pil kuda (0.56 gram) dan dua pil ecstasy.
“Hasil semakan lanjut, suspek lelaki juga mempunyai 100 rekod tangkapan dan 40 rekod jenayah lampau, manakala teman wanitanya mempunyai empat rekod berkaitan dadah,” katanya.
Mengulas lanjut, Abdul Majid berkata, tangkapan pasangan itu turut menyelesaikan 10 kes jenayah melibatkan kes samun, pecah rumah dan curi kenderaan yang dilaporkan di negeri ini sejak September tahun lalu.
“Kita mendapati ketiga- tiga suspek menjalankan kegiatan jenayah secara berpindah-randah dan menjadikan Melaka sebagai transit persembunyian.
“Kes akan disiasat mengikut Seksyen Seksyen 379A iaitu jenayah curi kenderaan, Seksyen 380 kerana mencuri dalam bangunan serta Seksyen 457 Kanun Keseksaan kerana menyerang ataupun menggunakan kekerasan jenayah,” katanya.
Tambahnya, suspek juga akan disiasat dibawah Seksyen 39B Akta Dadah Berbahaya 1952. – K!ONLINE


Arahan bekerja dari rumah berkuat kuasa sepanjang PKP
Oleh LUQMAN RIDHWAN MOHAMED NOR

11 Januari 2021, 7:19 pm
PETALING JAYA – Arahan bekerja dari rumah akan dikuatkuasakan bagi sektor atau perkhidmatan yang tidak disenaraikan sebagai ‘essential services’ sepanjang Perintah Kawalan Pergerakan (PKP).
Perdana Menteri, Tan Sri Muhyiddin Yassin berkata, semua majikan mesti mematuhi arahan itu untuk mengurangkan pergerakan di dalam komuniti, terutamanya di kawasan yang berkepadatan tinggi.
“Sepanjang pelaksanaan PKP kedai makan dan gerai penjaja dibenarkan beroperasi hanya untuk perkhidmatan take away.
“Manakala bagi kawasan PKP Bersyarat dan PKP Pemulihan, kedua-duanya dibenarkan beroperasi seperti biasa mengikut prosedur operasi standard (SOP) yang telah ditetapkan,” katanya.
Sementara itu, menurut Muhyiddin, perkhidmatan penghantaran makanan dibenarkan beroperasi.
Katanya, pasar raya, perkhidmatan kesihatan termasuk klinik, hospital dan farmasi serta bank dibenarkan beroperasi di kawasan PKP pada tahap berjaga-jaga.

“Patuhi SOP ketika berada di tempat-tempat ini seperti memakai pelitup muka dengan betul, jaga penjarakan fizikal dan kerap gunakan hand sanitizer.
“Sekiranya tidak ada keperluan segera atau mendesak, tidak perlulah keluar rumah. Tinggal di rumah,” katanya. – K! ONLINE


RHMC Malaysia, KKM tubuh Rumah Ronald McDonald
Oleh MOHD. HUSNI MOHD. NOOR

11 Januari 2021, 7:24 pm
PUTRAJAYA – Persatuan Kebajikan Ronald McDonald Malaysia (RMHC Malaysia) dan Kementerian Kesihatan (KKM) bekerjasama bagi menubuhkan fasiliti itu di Hospital Tunku Azizah, Kuala Lumpur.
Menteri Kesihatan, Datuk Seri Dr. Adham Baba berkata, penubuhan Rumah Ronald McDonald itu adalah yang ketiga selain di Hospital Canselor Tuanku Muhkriz Universiti Kebangsaan Malaysia dan Hospital Universiti Sains Malaysia (HUSM), Kelantan.
Beliau berkata, kerajaan mengalu-alukan inisiatif RMHC Malaysia kerana kemudahan rumah penginapan sementara itu boleh meringankan beban kewangan kumpulan B40 khususnya ketika menjalani rawatan di hospital.
“Kami berharap usaha seperti ini dapat mendorong badan bukan kerajaan (NGO) dan badan korporat lain untuk bekerjasama dengan kerajaan dalam meningkatkan kemudahan penjagaan kesihatan di hospital.
“Dengan kerjasama seperti ini, rakyat akan mendapat lebih banyak manfaat di samping menikmati kemudahan yang disediakan oleh kerajaan,” katanya pada sidang akhbar selepas menyaksikan majlis menandatangani perjanjian penubuhan Rumah Ronald McDonald antara KKM dan RHMC Malaysia di sini hari ini.
Sementara itu, Pengerusi RHMC Malaysia yang juga Pengarah Urusan dan Rakan Operasi Tempatan McDonald’s Malaysia, Azmir Jaafar berkata, pihaknya akan menyumbangkan dana yang diperlukan bagi menubuhkan rumah penginapan itu.

Menurutnya, pihaknya akan mengubah suai Medi Hotel di Hospital Tunku Azizah menjadi Rumah Ronald McDonald, iaitu kemudahan rumah penginapan sementara untuk keluarga pesakit pediatrik yang dirawat di hospital itu.
“Rumah Ronald McDonald yang akan dibina di tingkat 10 kompleks parkir hospital itu akan dilengkapi 20 bilik keluarga serta ruang makan, ruang rehat, dapur, bilik dobi, surau, ruang permainan dan kemudahan lain.
“RMHC Malaysia juga akan membantu memulihara dan menyelenggara kemudahan penginapan tersebut,” katanya.
Katanya, menerusi dua buah Rumah Ronald McDonald sebelum ini, pihaknya mendapati ia sangat memberi manfaat kepada keluarga yang memerlukan.
Azmir berkata, pihaknya merancang untuk menubuhkan sebuah lagi Rumah Ronald McDonald di Hospital Likas, Sabah bagi memberi kemudahan kepada penduduk di negeri berkenaan.
Menurutnya, kini terdapat lebih daripada 370 Rumah Ronald McDonald di seluruh dunia, yang menyediakan rumah penginapan sementara bagi keluarga yang mempunyai anak yang sedang dirawat di hospital dan fasiliti perubatan yang berdekatan.
Selain rumah penginapan itu, RMHC Malaysia menjalankan empat program utama untuk membantu kanak-kanak di Malaysia, iaitu Rumah Ronald McDonald, Bilik Sensori Ronald McDonald, Gift of Smile, dan pek Kembali-Ke-Sekolah untuk kanak-kanak sekolah rendah dari keluarga yang memerlukan.-K!ONLINE


Wang kasino lebih RM53 juta hilang, polis Korea buru rakyat Malaysia
Oleh KOSMO!

11 Januari 2021, 8:26 pm
SEOUL – Polis Korea Selatan melancarkan  operasi memburu seorang pekerja warga Malaysia selepas sejumlah wang tunai hilang secara misteri dari sebuah kasino milik firma Hong Kong di pulau peranginan Jeju, lapor portal berita South China Morning Post (SCMP) hari ini.
Jeju Shinhwa World yang merupakan antara resort terbesar di Korea Selatan membuat   laporan polis pada minggu lalu  dengan menyatakan, wang berjumlah  14.56 bilion won (RM53.7 juta), semuanya dalam not mata wang Korea Selatan, hilang dari Landing Casino yang terletak dalam pekarangannya, demikian menurut agensi berita Yonhap.
Firma Hong Kong, Landing International Development Ltd. yang merupakan  pemilik dan pengendali Jeju Shinhwa World mendedahkan kehilangan wang tunai tersebut menerusi laman webnya minggu ini.
“Lembaga pengarah syarikat ingin memaklumkan kepada pemegang saham dan pelabur bahawa pada 4 Januari 2021, pengurusan Kumpulan mendapati bahawa sejumlah dana dianggarkan sebanyak 14.56 bilion won yang disimpan di Jeju, Korea Selatan, telah hilang,”  demikian menurut Landing International dalam kenyataan di laman webnya.
“Buat masa ini, pengurusan Kumpulan masih gagal berhubung dengan kakitangan yang bertanggungjawab menguruskan dana tersebut. Syarikat dengan segera telah melaporkan insiden itu kepada polis di Korea Selatan dan mereka sedang melakukan siasatan,” kata  kenyataan sama.
Seorang pegawai kanan di Balai Polis Jeju mengesahkan bahawa kes itu sedang disiasat.

“Saya tidak boleh berikan butiran terperinci kerana kes ini masih disiasat,” katanya.
Kakitangan itu yang merupakan  seorang wanita berusia dalam lingkungan 50-an, masih bebas selepas mengambil cuti pada akhir Disember tahun lalu.
Polis di Jeju telah mengambil rakaman sistem televisyen litar tertutup (CCTV) dari kasino tersebut tetapi rakaman CCTV masa kecurian dipercayai telah dipadamkan, lapor Yonhap.
Polis mengesyaki insiden itu membabitkan sejumlah pelaku kerana wang tunai yang hilang itu dianggarkan seberat 280 kilogram dan terlalu  berat untuk seorang individu memindahkannya.
Polis  juga berkata, wang tunai itu mungkin masih berada di Jeju kerana amat sukar untuk membawa keluar sejumlah besar wang besar menerusi lapangan terbang atau pelabuhan.
Landing International Development Limited ialah sebuah firma pelaburan yang mempunyai kepentingan dalam resort dan bisnes perjudian.
Di Korea Selatan, projek Jeju Shinhwa World milik firma itu terdiri daripada empat hotel mewah, sebuah kondominium, taman tema dan kompleks beli-belah. – Agensi


Empat suspek kutip wang perlindungan serah diri
Oleh NOR AZIHAN MD. GHAZALI

11 Januari 2021, 8:53 pm
KLANG – Pemburuan empat suspek yang terlibat dalam rusuhan menggunakan senjata ketika meminta wang perlindungan daripada pemilik restoran di Pandamaran sebelum ini berakhir apabila kesemua mereka tampil menyerah diri baru-baru ini.
Tiga suspek ditangkap pukul 9.30 malam Sabtu lalu sementara seorang lagi suspek diberkas pukul 4.30 petang tadi selepas menyerah diri di Ibu Pejabat Polis Daerah Klang Selatan.
Terdahulu, wajah keempat-keempat suspek didedahkan polis pada 6 Januari lalu.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya turut merampas dua telefon bimbit jenama Oppo daripada dua suspek berkenaan.
“Kesemua suspek mengaku terlibat dalam kes merusuh dengan senjata itu.
“Semakan mendapati dua daripada suspek mempunyai rekod jenayah lampau berkaitan merusuh, judi dan dadah,” katanya dalam kenyataan di sini hari ini.

Jelas beliau, tiga suspek kini direman selama empat hari sehingga Rabu ini dan seorang lagi akan dimohon perintah remannya esok.
“Kes disiasat mengikut Seksyen 148 Kanun Keseksaan,” katanya.
Kosmo! sebelum ini melaporkan polis menahan tujuh lelaki yang bertindak samseng terlibat dalam pergaduhan ketika meminta wang perlindungan sebanyak RM500 daripada seorang pemilik restoran ditahan sekitar daerah ini.
Kesemua suspek berusia 22 hingga 57 tahun itu diberkas menerusi beberapa siri serbuan dalam tempoh tiga jam bermula pukul 8 malam, 4 Januari lalu.-K!ONLINE


Siti kongsi video proses IVF, akui banyak kali menangis
Oleh SAIRUL ZAMRI MISRANI

11 Januari 2021, 6:59 pm
PETALING JAYA – Penyanyi tersohor negara, Datuk Seri Siti Nurhaliza berkongsi video proses rawatan kesuburan In Vitro Fertilisation (IVF) yang dijalaninya untuk kehamilan kedua.
Menyambut hari lahir yang ke-42 hari ini, Siti secara eksklusif memuat naik sebuah video itu dalam saluran YouTube miliknya untuk tatapan peminat.
“Proses kehamilan kali ini sama rasanya seperti Aafiyah dulu, cuma kali ini saya banyak menangis,” kongsinya menerusi video tersebut.
Menurut Siti yang popular menerusi lagu Aku Bidadari Syurgamu, kehamilan kedua melengkapkan dirinya sebagai seorang ibu.
Siti turut mengakui percubaan hamil anak kedua sangat mendebarkan kerana sebelum berjaya memiliki Aafiyah, beliau sudah beberapa kali menempuhi kegagalan ketika menjalani proses IVF.
Kongsinya, beliau mula melakukan proses suntikan IVF pada 14 Ogos 2020 yang jatuh pada hari Jumaat dan perlu berehat di rumah selama 10 hari selain perlu berhati-hati dalam setiap pergerakan termasuk ketika menunaikan solat.

“Perjalanannya sama seperti Aafiyah dulu. Walaupun ada lif di dalam rumah, saya tidak turun ke tingkat bawah dan hanya makan di dalam bilik.
“Saya elakkan makan pedas dan separuh masak serta hanya mengambil makanan berkhasiat sahaja,” tuturnya.
Pada masa sama, Siti turut berkongsi dirinya yang melakukan ujian kehamilan sendiri seawal hari keenam.
“Padahal doktor awal-awal sudah pesan supaya lakukan ujian kehamilan pada hari kesepuluh namun saya melakukannya lebih awal kerana teruja,” ujarnya.
Terdahulu Siti mendirikan rumah tangga bersama Datuk Seri Khalid Muhammad Jiwa pada 21 Ogos 2006.
Mereka dikurniakan cahaya mata sulung, Siti Aafiyah, 3, pada 2018 selepas penantian selama 11 tahun. -K! ONLINE


2,232 kes baharu, empat kematian dicatat
Oleh SITI A'ISYAH SUKAIMI

11 Januari 2021, 7:11 pm
PUTRAJAYA – Sebanyak 2,232 kes baharu dilaporkan hari ini menjadikan jumlah kes positif Covid-19 di seluruh negara mencecah sebanyak 138,224 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula kini merekodkan sebanyak 28,554 kes.
Menurutnya, daripada jumlah kes baharu hari ini, enam daripadanya ialah kes import yang mendapat jangkitan dari luar negara manakala, sebanyak 2,226 kes penularan tempatan.
“Terdapat sebanyak 1,006 kes sembuh dilaporkan dan jumlah kumulatif kes sembuh sepenuhnya daripada Covid-19 sebanyak 109,115 kes.
“Empat lagi kematian baharu turut direkod dan jumlah kes kematian Covid-19 di Malaysia sebanyak 555 kes,” katanya dalam satu kenyataan akhbar di sini hari ini.
Ujarnya lagi, sebanyak 187 kes positif sedang dirawat di Unit Rawatan Rapi dengan 87 kes memerlukan bantuan pernafasan. -K! ONLINE


572 individu ditahan ingkar PKP
11 Januari 2021, 7:04 pm
PETALING JAYA – Seramai 572 individu ditahan atas kesalahan ingkar arahan Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, 571 individu dikompaun manakala seorang lagi direman.
“Antara kesalahan yang direkodkan ialah, aktiviti pusat hiburan (157) serta tidak memakai pelitup muka (173).
“Kesalahan lain pula adalah gagal mematuhi arahan penjarakan fizikal (115), gagal menyediakan peralatan merekod butiran pelanggan (115) dan lain lain kesalahan (12),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 41,801 pemeriksaan semalam bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP).
Dalam pada itu, Operasi Benteng turut berjaya menahan 16 pendatang asing tanpa izin (PATI) serta merampas tiga buah kenderaan darat. – K! ONLINE


Pelajar universiti rugi RM84,600 angkara Bitcoin
Oleh DIYANATUL ATIQAH ZAKARYA

11 Januari 2021, 8:21 pm
MELAKA – Seorang pelajar wanita universiti swasta rugi RM84,600 selepas terpedaya dengan pulangan lumayan pelaburan mata wang digital (bitcoin) yang konon bakal diperolehinya dalam masa tiga hari.
Ketua Jabatan Siasatan Jenayah Komersial negeri, Superintendan E. Sundra Rajan berkata, mangsa mengetahui mengenai pelaburan tersebut menerusi iklan di media sosial Facebook yang menjanjikan pulangan dalam tempoh 72 jam.
“Mangsa menyatakan dia berminat dengan pelaburan tersebut dan dihubungi suspek melalui aplikasi Whatsapp kononnya untuk memberi penerangan mengenai pelaburan Bitcoin berkenaan.
“Suspek kemudian mengarahkan mangsa untuk mendaftar di satu laman web antara 5 Januari hingga 8 Januari,” katanya dalam satu kenyataan di sini hari ini.
Katanya, selepas mendaftar, mangsa telah membuat beberapa transaksi bayaran secara berperingkat dengan jumlah keseluruhan RM84,600 untuk membeli bitcoin ke lima akaun berbeza.
“Suspek bagaimanapun terus mengarahkan mangsa membuat bayaran sehingga wanita tersebut kehabisan wang menyebabkannya memaklumkan kepada ahli keluarga setelah menyedari dia ditipu.

“Susulan itu, mangsa telah membuat laporan polis pada 8 Januari lalu di Balai Polis Tengkera dan kes disiasat di bawah Seksyen 420 Kanun Keseksaan atas kesalahan penipuan,” katanya.
Sundra Rajan berkata, pihaknya menasihatan orang ramai supaya tidak terpedaya dengan dengan iklan dan tawaran menyertai pelaburan yang menjanjikan pulangan lumayan dalam masa yang singkat.
“Maklumat lanjut berkaitan pelaburan boleh diperolehi melalui sumber rasmi seperti alert list Bank Negara Malaysia (BNM) dan Suruhanjaya Sekuriti (SC),” katanya.-K!ONLINE


Hanya dua orang beli barang
Oleh LUQMAN RIDHWAN MOHAMED NOR

11 Januari 2021, 6:45 pm
PETALING JAYA – Hanya dua anggota dari isi rumah dibenarkan keluar dan berada di dalam kenderaan yang sama bagi membeli barangan keperluan dari pasar raya atau kedai runcit berdekatan sepanjang Perintah Kawalan Pergerakan dilaksanakan.
Perdana Menteri, Tan Sri Muhyiddin Yassin berkata, mana-mana individu
yang melanggar larangan ini boleh dikenakan kompaun maksimum RM1,000. – K! ONLINE


PKPB di enam negeri
Oleh LUQMAN RIDHWAN MOHAMED NOR

11 Januari 2021, 6:28 pm
PETALING JAYA – Pelaksanaan Perintah Kawalan Pergerakan (PKP) Bersyarat dilaksanakan di enam buah negeri.
Perdana Menteri, Tan Sri Muhyiddin Yassin berkata, PKPB dilaksanakan di Pahang, Perak, Negeri Sembilan, Kedah, Terengganu dan Kelantan. – K! ONLINE


7 lokaliti tamat PKPD
11 Januari 2021, 6:46 pm
PETALING JAYA – Majlis Keselamatan Negara (MKN) telah menamatkan Perintah Kawalan Pergerakan Diperketatkan (PKPD) di tujuh lokasi seluruh negara.
Menteri Kanan (Keselamatan), Datuk Seri Ismail Sabri Yaakob berkata, kesemua lokaliti terbabit menunjukkan trend penurunan dan terkawal.
“Madrasah Daril Naim, Padang Halban, Mukim Peringan, Kota Bharu Kelantan; Kampung Paginatan dan Kampung Maringkan, Ranau, Sabah; akan ditamatkan PKPD hari ini seperti dijadualkan.
“Manakala Pusat Koreksional Kamunting (KEMTA) beserta kuarters kakitangan di Taiping, Perak turut ditamatkan PKPD mengikut jadual pada 12 Januari ini,” katanya dalam satu kenyataan di sini hari ini.
Jelasnya, atas nasihat Kementerian Kesihatan (KKM), blok penempatan orang kena tahan (OKT) di Pusat Transit Penerimaan (PTP) di Blok Gemilang, Blok Harapan, Blok Jaya, Blok Abadi dilanjutkan PKPD bermula 13 Januari hingga 26 Januari depan. – K! ONLINE


Dua lelaki baru sebulan berjinak edar dadah dicekup
Oleh NOR AINNA HAMZAH

11 Januari 2021, 6:40 pm
JEMPOL – Dua saudara lelaki yang baru berjinak-jinak menjadi tokan dadah sejak sebulan diberkas dalam satu operasi di  Felda Serting Hilir, Bandar Seri Jempol di sini awal pagi tadi.
Dalam serbuan pada pukul 12.05 tengah malam itu, suspek berusia 28 dan 35 tahun sedang duduk di stor belakang salah sebuah rumah di felda berkenaan.
Menurut Ketua Polis Daerah Jempol, Superintendan Hoo Chang Hook, pihaknya merampas tujuh paket plastik lutsinar berisi ketulan disyaki heroin, sepeket plastik lutsinar dipercayai syabu, satu beg dan alat penimbang digital.
“Nilai dadah yang dirampas adalah kira-kira RM5,000.
“Polis menyita sebuah kereta Proton Waja dan sebuah motosikal jenis Yamaha 135LC dipercayai digunakan oleh suspek,” katanya dalam satu kenyataan di sini.
Chang Hook berkata, ujian saringan awal air kencing didapati positif dadah jenis jenis methaphetamine dan amphetamine.

Menurutnya, kedua-dua suspek mempunyai rekod kesalahan kes dadah dan tiada kerja tetap.
“Kedua-dua mwereka juga sudah terlibat dalam penagihan dadah selama tujuh hingga 11 tahun dan dipercayai baru sebulan mengedar dadah.
“Suspek direman selama tujuh hari bagi membantu siasatan di bawah Seksyen 39B dan Seksyen 15(1)(a) Akta Dadah Berbahaya 1952.-K!ONLINE


PKPP di Perlis, Sarawak
Oleh LUQMAN RIDHWAN MOHAMED NOR

11 Januari 2021, 6:31 pm
PETALING JAYA – Pelaksanaan Perintah Kawalan Pergerakan (PKP) peringkat ketiga melibatkan dua buah negeri.
Perdana Menteri, Tan Sri Muhyiddin Yassin berkata, PKP Pemulihan dilaksanakan di Perlis dan Sarawak dan ia akan diteruskan sepanjang tempoh itu. – K! ONLINE


5 sektor dibenarkan beroperasi
Oleh LUQMAN RIDHWAN MOHAMED NOR

11 Januari 2021, 6:49 pm
PETALING JAYA – Lima sektor dikenal pasti sebagai sektor ekonomi perlu iaitu pengilangan dan pembuatan, pembinaan, perkhidmatan, perdagangan dan pengedaran, serta perladangan dan komoditi.
Perdana Menteri, Tan Sri Muhyiddin Yassin berkata, sektor itu dibenarkan beroperasi kerana peranannya menyokong kerja-kerja membekal keperluan asas seperti makanan, minuman dan barangan keperluan rumah serta penjagaan diri.
“Sektor itu turut membekalkan kelengkapan peralatan perlindungan diri (PPE), peranti perubatan dan ubatan kepada petugas kesihatan; aktiviti perdagangan antarabangsa; memastikan rantaian bekalan tidak terputus dan menyokong infrastruktur kritikal dan kerja-kerja kecemasan,” katanya. – K! ONLINE


Aktiviti sosial, keagamaan tidak dibenarkan sepanjang PKP
Oleh LUQMAN RIDHWAN MOHAMED NOR

11 Januari 2021, 6:34 pm
PETALING JAYA – Aktiviti sosial melibatkan perkumpulan beramai-ramai seperti kenduri kahwin, persidangan, perarakan keagamaan termasuk Thaipusam serta aktiviti sukan tidak dibenarkan sepanjang pelaksanaan Perintah Kawalan Pergerakan (PKP).
Perdana Menteri, Tan Sri Muhyiddin Yassin berkata, pengecualian diberikan bagi negeri-negeri yang melaksanakan PKP Pemulihan, tertakluk kepada prosedur operasi standard lebih ketat.
Difahamkan, di kawasan yang dikenakan PKP hanya lima individu dibenarkan untuk menunaikan solat di surau atau masjid pada satu-satu masa – K! ONLINE


PKP di enam negeri
Oleh LUQMAN RIDHWAN MOHAMED NOR

11 Januari 2021, 6:26 pm
PETALING JAYA – Pelaksanaan Perintah Kawalan Pergerakan (PKP) melibatkan tiga peringkat dengan yang pertama melibatkan enam negeri.
Perdana Menteri, Tan Sri Muhyiddin Yassin berkata, negeri yang dilaksanakan PKP ialah Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah. – K! ONLINE


Belum dikurniakan anak, Siti Elizad harap suami tak bosan
Oleh NUR EMIRA SAIZALI

11 Januari 2021, 6:29 pm
PETALING JAYA – Hasrat pelakon Siti Elizad berpindah ke kediaman baharu bersama zuriatnya masih tidak kesampaian akibat mengalami keguguran pada November tahun lalu.
Luahan tersebut ditulis dalam satu hantaran Instagram yang dikongsi sempena ulang tahun keenam perkahwinan bersama suaminya, Shamsul Baharin Rahman hari ini.
Dalam perkongsian tersebut, juruhebah radio Sinar FM itu dilihat sedang duduk di hadapan sebuah rumah banglo yang dibeli bersama suami sejak 2018.
“Kami beli rumah ini pada tahun 2018 dengan harapan tahun 2021 rumah ini siap dan kami sudah ada zuriat sendiri.
“Nampaknya masih lagi kita berdua sayangku,” tulisnya dalam entri tersebut.
Tambah pelakon drama Puteri Yang Ditukar itu, dia juga berharap agar suaminya tidak bosan dengan kehidupan berdua dengannya kerana belum dikurniakan zuriat.

“Nampaknya isteri awak ini terpaksa jadi ‘bayi kecil’ untuk memeriahkan keluarga kita.
“Saya harap sangat awak tidak bosan dengan saya memandangkan isteri awak ini belum ada rezeki untuk beri zuriat.
“Selamat menyambut ulang tahun perkahwinan keenam. Terima kasih selalu layan, sabar dan melindungi saya,” katanya lagi.
Terdahulu, Siti Elizad mengalami keguguran pada November tahun lalu selepas seminggu disahkan hamil anak pertama hasil rawatan kesuburan in-vitro (IVF).
Aktres itu mendirikan rumah tangga dengan Shamsul pada 11 Januari 2015. – K! ONLINE


Rentas negeri tidak dibenarkan
Oleh LUQMAN RIDHWAN MOHAMED NOR

11 Januari 2021, 6:39 pm
PETALING JAYA – Pergerakan rentas negeri tidak dibenarkan di seluruh negara sepanjang Perintah Kawalan Pergerakan (PKP) dilaksanakan.
Perdana Menteri, Tan Sri Muhyiddin Yassin berkata, pergerakan rentas daerah juga tidak dibenarkan di kawasan PKP.
“Susulan larangan pergerakan merentas negeri dan daerah ini, operasi sekatan jalan raya (SJR) akan mula berkuat kuasa pada pukul 12.01 tengah malam, Rabu, 13 Januari 2021.
“Bagi negeri yang dilaksanakan PKP, pergerakan anda adalah terhad di dalam
10 kilometer radius sahaja,” katanya. – K! ONLINE


TH Lantik Mohamad Damshal sebagai Pengarah Eksekutif Pelaburan
11 Januari 2021, 5:22 pm
PETALING JAYA – Lembaga Tabung Haji (TH) mengumumkan pelantikan Mohamad Damshal Awang Damit sebagai Pengarah Eksekutif (Pelaburan) baharu berkuat kuasa hari ini.
Dalam satu kenyataan, TH berkata Mohamad Damshal sebelum ini merupakan Ketua Pegawai Pelaburan TH dan mempunyai pengalaman lebih 27 tahun dalam industri pelaburan tempatan dan luar negara.
Pengarah Urusan Kumpulan dan Ketua Pegawai Eksekutif TH, Datuk Nik Mohd Hasyudeen Yusof berkata, TH mengambil kira pengalaman dan kepakaran anggota dalamannya untuk menyandang jawatan dalam pengurusan kanan, sekaligus selari dengan Pelan Rancangan Penggantian yang sedang dibangunkan.
“Dengan pelantikan Mohamad Damshal, Pengurusan Kanan TH yakin kepakaran beliau dalam aspek pelaburan dapat membantu TH menghadapi persekitaran ekonomi yang sangat mencabar berikutan kesan wabak Covid-19.
“TH juga sedang menumpukan usaha untuk melahirkan lebih ramai bakat pengurusan profesional selaras dengan matlamatnya untuk menjadi sebuah institusi Islam yang dihormati kerana pencapaian dan tadbir urus,” katanya. dalam satu kenyataan hari ini.
Mohamad Damshal merupakan Penganalisis Kewangan Bertauliah dan bekas anggota TH, berkhidmat sejak 1999 hingga 2003 dalam perancangan korporat dan mengetuai pengurusan pelaburan pendapatan tetap. -K! ONLINE


31 lelaki leka sabung ayam ditahan polis
Oleh WAT KAMAL ABAS

11 Januari 2021, 5:03 pm
BAGAN SERAI – Seramai 31 lelaki yang leka menyabung ayam ditahan polis selepas dipercayai terlibat dalam perjudian laga haiwan berkenaan di kawasan ladang kelapa sawit di Changkat Lobak di sini semalam.
Ketua Polis Daerah Kerian, Superintendan Mazuki Mat berkata, hasil daripada maklumat awam, sepasukan polis dari Bahagian Siasatan Jenayah Ibu Pejabat  Polis Daerah (IPD) Kerian membuat serbuan di ladang sawit tersebut pada pukul 3 petang.
“Seramai 31 orang berjaya ditahan polis manakala lebih 120 orang yang lain melarikan diri apabila menyedari kehadiran pihak polis di lokasi.
“Hampir kesemua suspek yang ditahan adalah warganegara namun bukan penduduk tempatan berusia lingkungan 27 hingga 68 tahun termasuk seorang penjawat awam,” katanya pada sidang akhbar di IPD Kerian di sini hari ini. -K! ONLINE


PM akan umum langkah ketat kawal penularan Covid-19
Oleh MOHD. HUSNI MOHD. NOOR

11 Januari 2021, 5:56 pm
PUTRAJAYA – Perdana Menteri, Tan Sri Muhyiddin Yassin dijangka akan mengumumkan tindakan dan prosedur operasi standard (SOP) yang lebih ketat mengawal penularan Covid-19 menerusi perutusan khas, petang ini.
Perkara itu dimaklumkan Menteri Kesihatan Datuk Seri Dr. Adham Baba pada sidang media, hari ini.
Adham berkata, langkah dan tindakan itu penting bagi kerajaan bagi menurunkan jumlah kes jangkitan harian Covid-19.
“Tentu sekali kita akan melihat penurunan jumlah kes sekiranya langkah yang akan dilaksanakan itu bertepatan,” katanya.
Justeru, katanya, kerajaan amat memerlukan sokongan masyarakat bagi mengurangkan jangkitan Covid-19 di negara ini.
Sementara itu, Adham berkata, Kementerian Kesihatan (KKM) sentiasa memastikan peralatan diperlukan di hospital mencukupi terutama katil, wad, Unit Rawatan Rapi (ICU) dan alat bantuan pernafasan bagi merawat pesakit Covid-19.

Beliau berkata, pada masa sama, sumber manusia juga amat diperlukan dan kementerian sentiasa memastikan tenaga kerja mencukupi bagi merawat kes Covid-19.
“Sumber manusia ini untuk bertugas di Pusat Kuarantin dan Rawatan Covid-19 Berisiko Rendah (PKRC) termasuk di Taman Ekspo Pertanian Malaysia (MAEPS), Serdang; Institut Latihan Kementerian Kesihatan Malaysia (ILKKM) serta beberapa pusat lain yang sudah diwartakan.
“Tempat ini bersedia untuk menerima pesakit Covid-19 berisiko rendah tahap satu dan dua manakala pesakit berisiko tinggi dirawat di hospital KKM,” katanya.
Katanya, kementerian juga sedang mempersiapkan supaya hospital swasta juga berperanan merawat kes Covid-19 pada masa depan.
Beliau berkata demikian ketika diminta mengulas mengenai kenyataan Menteri Kanan (Keselamatan), Datuk Seri Ismail Sabri Yaakob baru-baru ini yang menyatakan kerajaan tidak dapat menampung jumlah pesakit jika kes harian Covid-19 mencecah 5,000 sehari.-K!ONLINE


Padah infak RM100 bantu aktiviti Daesh, dua rakan sekampung dipenjara dua tahun
Oleh NORLIZAH ABAS

11 Januari 2021, 6:04 pm
KUALA LUMPUR – Tindakan dua rakan sekampung memberi bantuan kewangan RM100 bagi tujuan melakukan aktiviti keganasan
di Indonesia, tiga tahun lalu menemui padah apabila Mahkamah Tinggi di sini menjatuhkan hukuman penjara dua tahun terhadap
mereka.
Muhammad Syazani Mahzan (penjual burger) dan Muhamad Nuurul Amin Azizan (petani) turut berkunjung ke negara itu untuk mempelajari cara-cara membuat bahan letupan selain mengaku memberi wang tersebut untuk diinfakkan kepada pengganas bertujuan menghasilkan senjata api.
Hakim Datuk Muhammad Jamil Hussin menjatuhkan hukuman penjara dua tahun terhadap kedua-dua lelaki berusia 29 tahun itu
berkuatkuasa dari tarikh mereka ditangkap pada 14 Mei 2019.
Mereka mengaku bersalah terhadap pertuduhan pilihan mengendalikan secara tidak langsung harta pengganas iaitu dengan cara memberi bantuan kewangan RM100 (setiap seorang) kepada warga Indonesia, Fatoni Amin Tohari.
Wang itu diserahkan kepada seorang rakyat tempatan, Mohd Izham Razani untuk disalurkan ke dalam akaun Bank Rakyat Indonesia milik Agus Riyadi bagi tujuan melakukan aktiviti keganasan.
Kedua-dua tertuduh didakwa melakukan kesalahan itu di BFC Exchange Malaysia Sdn. Bhd. yang beralamat di Jalan Kampung Baru, Sungai Petani, Kedah, kira-kira pukul 4.29 petang pada 6 Mac 2018.

Mereka didakwa mengikut Seksyen 130Q Kanun Keseksaan yang memperuntukkan hukuman penjara maksimum 20 tahun atau denda
dan boleh dilucuthak mana-mana harta tersebut.
Pendakwaan dikendalikan oleh Timbalan-Timbalan Pendakwa Raya, Mohd Izhanudin Alias dan Mohd Farhan Aliff Ahmad manakala kedua-dua tertuduh diwakili oleh peguam Tan Teck Yew.
Menurut fakta kes, siasatan polis mendapati kedua-dua tertuduh telah berhubung dengan lelaki Indonesia bernama Agus Melasi Alm
Ridwan atau dikenali sebagai ‘Abad Kawa’ melalui aplikasi ‘Telegram’ sekitar bulan Februari 2018 dan Abad Kawa telah merekrut tertuduh untuk berjihad serta menyertai kumpulan
pengganas Daesh.
Abad Kawa telah menghantar melalui Telegram kepada Muhammad Syazani berkenaan cara-cara pembuatan bom yang diperolehi melalui
sebuah buku tutorial ‘Kursus Peledakkan’ tulisan Abu Khabbab al-Misri dalam format PDF, dan tertuduh serta Mohd Izham kemudian
telah membuat dan menguji bom tersebut iaitu Improvised Explosive Device (IED) jenis Triacetone Triperoxide (TATP) sehingga
membuahkan hasil.
Sekitar Mac 2018, Abad Kawa telah meminta bantuan kewangan daripada Muhammad Syazani dan Mohd Izham untuk memberikan
dana kepada Fatoni atau dikenali sebagai ‘Abu Tony’ kerana Abu Tony memerlukan dana untuk membuat senjata api buatan sendiri
yang akan digunakan untuk menyerang penjara bagi membebaskan tahanan pengganas di Jakarta.
Pada 6 Mac 2018, tertuduh telah bersetuju untuk mengutip wang sebanyak RM100 setiap seorang untuk disumbangkan kepada Abu
Tony.
Melalui rakaman percakapan di bawah Seksyen 112 Kanun Prosedur Jenayah, mereka telah mengaku berkongsi memberi dana tersebut
sebagai infak kepada Abu Tony.
Menurut siasatan, Abu Tony telah ditangkap pada 19 Jun 2018 kerana menerima dana sebanyak satu juta rupiah untuk membantu
kesemua tertuduh yang juga ahli kumpulan Telegram Jihad Nyata untuk membuat senjata jenis pistol.- K!ONLINE


PKP 2 minggu bermula Rabu ini
Oleh LUQMAN RIDHWAN MOHAMED NOR

11 Januari 2021, 6:23 pm
PETALING JAYA – Kerajaan memutuskan untuk melaksanakan Perintah Kawalan Pergerakan (PKP) untuk tempoh 14 hari.
Perdana Menteri, Tan Sri Muhyiddin Yassin berkata, PKP akan bermula pukul 12.01 tengah malam Rabu hingga 26 Januari depan. – K! ONLINE


Dua beranak pengedar rokok seludup dicekup
Oleh NOR AZIHAN MD. GHAZALI

11 Januari 2021, 5:18 pm
KLANG – Kegiatan sindiket penyeludupan rokok didalangi dua beranak sejak setahun lalu berakhir apabila ditangkap dalam dua serbuan berasingan di sini semalam.
Kedua-dua suspek lelaki berusia 27 dan 49 tahun termasuk warga Bangladesh bertaraf pemastautin tetap (PR) dicekup sepasukan polis dari Batalion 4 Pasukan Gerakan Am (PGA) dalam tempoh dua jam bermula 10.30 malam.
Warga Bangladesh itu dipercayai telah lama berada di negara ini sebelum berkahwin dengan warga tempatan.
Pegawai Pemerintah Batalion 4 PGA, Superintenden Rizal Mohamed berkata,  hasil risikan membawa kepada penangkapan seorang suspek berusia 27 tahun yang sedang memandu sebuah kereta jenis Honda City di Jalan Datuk Harun, Sungai Kembong, Pulau Indah.
Katanya, hasil pemeriksaan menemui sejumlah 160 karton rokok tidak bercukai yang disembunyikan di dalam but belakang kenderaan berkenaan.
“Soal siasat kemudiannya membawa kepada satu lagi serbuan di sebuah rumah di Taman Pandamaran Permai yang dijadikan stor penyimpanan rokok seludup itu.

“Turut dirampas 430 karton rokok seludup lagi bersama seorang lagi suspek warga Bangladesh yang merupakan bapa kepada suspek pertama serta sebuah lagi Honda City,” katanya ketika dihubungi Kosmo! hari ini.
Nilai keseluruhan rampasan termasuk dua buah kereta bernilai RM155,135.60.
Rizal menegaskan hasil siasatan juga mendapati sindiket dua beranak ini memfokuskan pengedaran rokok seludup kepada kedai runcit sekitar Pendamar, Pulau Indah dan Pekan Klang sejak setahun lalu.
“Kedua-dua suspek bersama hasil rampasan telah dibawa ke Balai Polis Pandamaran untuk tindakan lanjut mengikut Akta Kastam 1967,” katanya.-K!ONLINE


Tidak perlu pembelian panik, bekalan makanan mencukupi
Oleh JAMLIAH ABDULLAH

11 Januari 2021, 5:48 pm
ALOR SETAR – Kementerian Perdagangan Dalam Negeri dan Hal Ehwal Pengguna (KPDNHEP) Kedah memberi jaminan barang keperluan di negeri ini mencukupi berdasarkan pemeriksaan ke atas 180 peruncit dan 81 pemborong terpilih sejak semalam.
Sehubungan itu, Pengarahnya, Rae Morn Verak berkata, orang ramai tidak perlu melakukan pembelian panik sekiranya Perintah Kawalan Pergerakan (PKP) dilaksanakan di negara ini.
“Kita ingin tegaskan bahawa semua barang keperluan untuk Kedah adalah mencukupi dan tidak perlu pembelian panik walaupun PKP dilaksanakan.
“Setakat ini kita tidak menerima sebarang laporan tentang pembelian panik,” beliau berkata demikian kepada pemberita selepas melakukan pemeriksaan di sebuah syarikat pemborong barang makanan dan keperluan di Jalan Gangsa di sini hari ini.
Kata beliau, pihaknya mendapati bekalan mencukupi terutama untuk barang asas seperti gula sebanyak 832 metrik tan, minyak masak (392 metrik tan), tepung gandum (456 metrik tan) dan gas petroleum cair (46,869 tong).
“Bekalan tersebut mencukupi bagi tempoh dua minggu untuk memenuhi keperluan penduduk negeri ini,” ujarnya. – K! ONLINE


Bantah monopoli bekalan ayam di Pulau Pinang
Oleh SAFINA RAMLI

11 Januari 2021, 5:53 pm
GEORGE TOWN – Gabungan Peniaga-Peniaga Ayam Pulau Pinang mendakwa bekalan ayam di bahagian pulau di negeri itu bakal dimonopoli oleh sebuah syarikat yang berpangkalan di Singapura bermula Mac depan.
Sehubungan itu, kira-kira 200 peniaga ayam membantah tindakan Majlis Bandaraya Pulau Pinang (MBPP) yang didakwa akan menghapuskan proses penyembelihan ayam di semua pasar basah dan hanya membenarkan bekalan ayam dibekalkan oleh syarikat berkenaan.
Pengerusinya, Azizur Rahman, berkata, MBPP sepatutnya memperhalusi beberapa isu termasuk isu bekalan ayam halal sebelum membenarkan bekalan ayam dimonopoli oleh sebuah syarikat dari luar negara.
“Pelanggan kini lebih berhati-hati dengan soal halal selepas isu kartel daging haram dibongkar.
“Mereka akan tanya dari mana kami peroleh bekalan ayam, kami sendiri tidak yakin dengan status ayam yang akan dibekalkan oleh syarikat berkenaan,” katanya pada sidang akhbar di sini hari ini.
Isu tersebut timbul susulan cadangan MBPP untuk menghapuskan proses penyembelihan ayam di semua pasar basah di pulau apabila pembinaan pusat pengedaran ayam di Batu Lanchang di sini siap sepenuhnya tahun ini. – K! ONLINE


PKD Putrajaya lakukan penilaian risiko kepada barisan Jemaah Menteri
Oleh MOHD. HUSNI MOHD. NOOR

11 Januari 2021, 5:44 pm
PUTRAJAYA – Kementerian Kesihatan (KKM) mengesahkan semua barisan Jemaah Menteri diarahkan membuat ujian calitan susulan dua menteri Kabinet disahkan positif Covid-19.
Menterinya, Datuk Seri Dr. Adham Baba berkata, pihaknya kini dalam proses penilaian risiko bagi menentukan samada kesemua Jemaah Menteri perlu kuarantin di rumah atau menyertai program-program yang sudah dirancang kementerian.
Beliau berkata, kementerian meminta supaya Jemaah Menteri membuat ujian calitan sebagai langkah pencegahan dan pengawalan.
“Kami juga akan menjalankan penilaian risiko jangkitan menerusi ujian paras ambang atau ‘Cycle Threshold’ (CT Value) kepada semua Jemaah Menteri.
“Penilaian risiko akan dibuat oleh Pejabat Kesihatan Daerah (PKD) Putrajaya dan mereka akan keluarkan garis panduan sama ada jemaah menteri terbabit perlu membuat langkah susulan termasuk kuarantin kendiri di rumah atau tidak menyertai mana-mana program kementerian,” katanya.
Beliau berkata demikian ketika ditemui pemberita pada program menandatangani perjanjian rasmi antara Persatuan Kebajikan Ronald McDonald Malaysia (RMHC) Malaysia dan KKM bagi menubuhkan RMHC di Hospital Tunku Azizah, di sini hari ini.

Sebelum ini, Menteri Pembangunan Wanita, Keluarga dan Masyarakat Datuk Seri Rina Harun dan Menteri di Jabatan Perdana Menteri (Ekonomi) Datuk Seri Mustapa Mohamed disahkan positif Covid-19.
Dalam perkembangan lain, Adham berkata, pihaknya akan memastikan sukarelawan yang menghulurkan bantuan kepada mangsa banjir di Pusat Pemindahan Sementara (PPS) menjalani kit ujian pantas (RTK) bagi mengelak jangkitan Covid-19 di PPS pada masa depan.
“Kami tidak dapat memberi rumusan tepat kerana kebanyakan mereka (sukarelawan) yang datang ke PPS adalah mereka yang tidak bergejala.
“Mungkin pada masa depan, kita akan laksanakan RKT kepada sukarelawan ini khususnya jika mereka pergi ke kawasan yang berisiko tinggi wabak. Ia penting bagi memastikan tiada penularan kes Covid-19 di PPS pada masa depan,” katanya.
Beliau berkata demikian ketika diminta mengulas mengenai penularan tujuh kes positif Covid-19 di salah sebuah PPS di Pekan, Pahang.
Ketika ditanya mengenai aktiviti pasaran gelap bagi penjualan vaksin Covid-19 secara atas talian seperti dilaporkan di luar negara, Adham berkata, pihaknya mengesahkan tiada laporan aktiviti penjualan vaksin itu di dalam negara setakat ini.
“Kita di peringkat kerajaan dan KKM menetapkan bahawa hanya Bahagian Regulatori Farmasi Negara (NPRA) sahaja yang boleh meluluskan kemasukan apa-apa vaksin ke negara ini.
“Vaksin yang tidak berdaftar dengan NPRA tidak akan diluluskan dan dibenarkan masuk ke Malaysia.
“Kit juga akan sentiasa memastikan penjualan vaksin tanpa pengesahan NPRA adalah satu kesalahan dan ia sama sekali tidak dibenarkan berlaku di negara ini,” katanya.-K!ONLINE


Geng ‘ahlong’ simbah cat merah tumpas
Oleh AHMAD SHAHERMAN SHAMSURI

11 Januari 2021, 5:40 pm
SERDANG – Polis menahan 16 individu kerana disyaki mempunyai kaitan dengan kes menyimbah cat merah di sebuah kediaman milik penjawat awam di Taman Puncak Jalil, Puchong di sini pada Jun tahun lalu.
Kesemua suspek ditahan di sebuah rumah di Bandar Puteri Puchong kira-kira pukul 3 petang, Khamis lalu.
Ketua Polis Daerah Serdang, Asisten Komisioner Razali Abu Samah berkata, kesemua yang ditahan terdiri daripada 10 lelaki dan enam wanita berusia lingkungan 17 hingga 23 tahun.
Katanya, siasatan lanjut mendapati salah seorang suspek yang ditahan adalah suspek utama dalam kes simbah cat di rumah penjawat awam terbabit.
“Suspek utama ini adalah individu seperti yang tular di media sosial sebelum ini dan dia akan ditahan untuk kita lengkapkan kertas siasatan kes ini.
“Sementera itu, siastan lanjut mendapati kesemua suspek tidak terlibat dengan mana-mana aktiviti atau kumpulan kongsi gelap,”katanya di sini hari ini.

Mengulas lanjut, beliau berkata, selain menahan 16 suspek, pihaknya turut merampas sebuah komputer riba, 14 buah telefon bimbit, kad sim, serta buku nota mengandungi nama dan nombor kad pengenalan beberapa individu.
Tambah Razali dengan tertangkapnya semua ahli kumpulan itu, pihaknya yakin dapat menyelesaikan kes simbah cat ke atas sebuah rumah milik pejawat awam pada Jun tahun.
Kesemua suspek kini direman dan kes disiasat mengikut Seksyen 427 Kanun Keseksaan kerana melakukan khianat.-K! ONLINE


Feri laju Pulau Pinang tingkatkan risiko Covid-19
Oleh MOHD SYALMIZI HAMID

11 Januari 2021, 4:33 pm
GEORGE TOWN – Persatuan Pengguna Pulau Pinang (CAP) menyuarakan kebimbangan peningkatan risiko penularan Covid-19 dalam kalangan pengguna perkhidmatan feri bot laju Pulau Pinang apabila dikatakan tidak mengetatkan prosedur operasi standard (SOP).
Presidennya, Mohideen Abdul Kader berkata, ia berikutan tiada kawalan penjarakan fizikal di antara penumpang sama ada di dalam feri bot laju mahupun ketika mengguna perkhdimatan bas shuttle yang disediakan.
“Di dalam feri bot laju, penumpang perlu duduk bersebalahan dalam keadaan ruang tertutup dan suasana pengudaraan pendingain hawa.
“Ia berbeza dengan feri ikonik sebelum ini yang mempunyai ruang luas dan terbuka di samping terdapat penanda dan penjarakan di antara bangku serta tempat beratur,” katanya dalam satu kenyataan hari ini.
Perkhidmatan feri bot laju bermula 1 Januari lalu disediakan kepada pengguna pejalan kaki bagi menggantikan perkhidmatan feri ikonik Pulau Pinang.
Perkhidmatan itu akan digunakan secara sementara dalam tempoh interim sehingga penghujung Jun 2022 sebelum digantikan dengan perkhidmatan katamaran atau bas air.

Sementara itu, Mohideen berkata, pihaknya mendapati tempat duduk feri bot laju tidak sesuai untuk mereka bertubuh besar apabila mempunyai ruang setiap tempat duduk sepanjang 40 sentimeter sahaja.
“Ia juga tidak sesuai kepada golongan kurang upaya kerana mempunyai banyak halangan sama ada untuk menuju atau keluar dari bot laju dan terminal.
“Walaupun penumpang berkerusi roda akan dibantu oleh pihak Suruhanjaya Pelabuhan Pulau Pinang untuk menuju ke bot, tetapi ia tidak menepati Kod Amalan Kemudahsampaian Pengguna Kurang Upaya Malaysia seperti yang diperlukan oleh sesebuah stesen pengangkutan awam,” katanya lagi.
Perkhidmatan feri bot laju menghubungkan Pangkalan Sultan Abdul Halim di Butterworth, Seberang Perai dengan Terminal Swettenham Pier Cruise di sini. – K! ONLINE


Ahli majlis perlu tunjuk prestasi baik
Oleh NUR SHARIEZA ISMAIL

11 Januari 2021, 4:52 pm
CYBERJAYA – Semua ahli majlis perbandaran perlu menunjukkan prestasi yang baik dan berintegriti bagi mengelak daripada dikenakan sebarang tindakan.
Yang Dipertua Majlis Perbandaran Sepang, Datuk Abd. Hamid Hussain berkata, tindakan yang boleh lakukan di bawah bidang kuasa beliau jika ada didapati prestasi ahli majlis tidak mencapai tahap yang memuaskan adalah dengan membuat laporan kepada kerajaan negeri.
“Begitu juga seandainya berlaku salah laku dan ketidakcekapan, kita akan menghantar laporan kepada kerajaan negeri yang melantik mereka dan seterusnya terpulang kepada pihak kerajaan negeri dalam mengambil tindakan susulan.
“Bagaimanapun, setakat ini, prestasi ahli-ahli Majlis Perbandaran Sepang menerusi rekod adalah sangat baik dan kesemua mereka menjalankan tugas dengan penuh dedikasi.
” Tidak ada yang dikenakan tindakan disiplin dan dibuang melainkan apabila perkhidmatan tamat tempoh mereka dilantik semula dan bukan atas alasan dipecat,” katanya.
Beliau berkata demikian dalam sidang akhbar selepas Majlis Perakuan Menerima Jawatan sebagai Ahli Majlis, Majlis Perbandaran Sepang (MPSepang) di Bilik Semarak di sini hari ini. -K! ONLINE


Mat Nen dalang kes pecah premis dicekup
Oleh OTHMAN YAHAYA

11 Januari 2021, 4:26 pm
SUNGAI PETANI – Seorang lelaki dikenali sebagai Mat Nen yang diburu polis kerana disyaki terlibat kes pecah premis cuci kereta berjaya ditahan di Tikam Batu di sini semalam.
Suspek berusia 23 tahun sebelum ini bertindak melarikan diri selepas cuba ditahan sepasukan polis dari Balai Polis Sungai Petani pada Jumaat lalu.
Dalam kejadian kira-kira pukul 7.30 pagi itu, salah seorang anggota, Koperal Mahadir Elis, 38, maut dilanggar sebuah motosikal ketika sedang mengejar suspek berhampiran lampu isyarat di Jalan Sungai Petani – Tikam Batu di Padang Temusu di sini.
Ketua Polis Daerah Kuala Muda, Asisten Komisioner Adzli Abu Shah berkata, suspek bertindak agresif dan berlaku pergelutan ketika proses tangkapan dilakukan di sebuah stesen minyak di Tikam Batu di sini kira-kira pukul 6.30 petang.
“Hasil soal siasat awal, suspek dikenali sebagai Mat Nen yang berasal dari Kampung Ceruk Kelubi, Sungai Pasir dekat sini mengaku terlibat melakukan pecah kedai bersama dua rakannya yang telah ditahan sebelum ini.
“Kita akan menjalankan siasatan lanjut untuk mengetahui penglibatannya dalam beberapa kes lain,” katanya di sini hari ini. – K! ONLINE


Surat pindahan wang RM150 juta untuk pelaburan
Oleh NUZULSHAM SHAMSUDDIN

11 Januari 2021, 5:01 pm
KUALA LUMPUR – Mahkamah Sesyen di sini hari ini diberitahu bahawa surat pindahan wang berjumlah RM150 juta bagi pelaburan Public Mutual telah ditandatangani oleh dua individu dalam Lembaga Penyatuan dan Pemulihan Tanah Persekutuan (Felcra).
Esah Abas ,62, yang merupakan bekas Pengurus Kewangan di Unit Pelaburan Felcra berkata dua individu yang menandatangani surat pindahan wang itu ialah bekas Ahli Lembaga Pengarah Felcra Berhad Datuk Fattah Abdullah dan Pengurus Besar Kumpulan Kewangan Azmy Abu Samah.
Menurut Esah, kesemua RM150 juta yang dikeluarkan melalui lima baucar itu dibuat selepas beliau menerima surat pindahan wang daripada Pengurus Kanan Kawalan Kredit Azriman Ridouan bagi pindahan wang dari Akaun Semasa Felcra Berhad bertarikh 18 Mei 2015 untuk menyediakan baucar bayaran bagi pelaburan kepada Public Mutual.
“Kelima-lima baucar bayaran yang dirujuk ini disediakan oleh saya atas arahan Azriman pada 18 Mei 2015 dan tandatangan pelulus baucar juga adalah Azriman,” kata.
Esah yang merupakan saksi ke-10 berkata demikian ketika membaca  penyataan saksi pada perbicaraan kes rasuah Ahli Parlimen Kinabatangan, Datuk Seri Bung Mokhtar Radin dan isterinya Datin Seri Zizie Izette A.Samad di hadapan Hakim Rozina Ayob.
Sementara itu ketika disoal peguam Datuk K.Kumaraendran berkaitan adakah unit pelaburan itu menyalahi prosedur kewangan, saksi itu menjawab ia tidak menyalahi.

Dalam soalan tambahan lain, Kumaraendran turut bertanya adakah baucar boleh dikeluarkan sekiranya tiada surat yang ditandatangani Fattah, saksi itu menjawab ia tidak boleh dikeluarkan.
“Tanpa surat dan tandatangan saya tidak boleh sediakan baucar,” katanya.
Dalam prosiding itu pendakwaan diwakili Timbalan Pendakwa Raya Datuk Faridz Gohim Abdullah, Mohd. Sophian Zakaria, Abdul Rashid Sulaiman, Siti Noor Hafizan Zakaria dan Maziah Mohaide.
Peguam M.Athimulan mewakili Bung manakala peguam Kumaraendran mewakili Zizie Izette.
Pada 3 Mei 2019, Bung,61, mengaku tidak bersalah atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung yang merupakan Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie,42,.
Kesalahan itu didakwa dilakukan di Public Bank cawangan Taman Melawati, Jalan Bandar 12, Taman Melawati di sini antara pukul 12.30 tengah hari dan 5 petang pada 12 Jun 2015.
Beliau juga mengaku tidak bersalah menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie atas sebab yang sama.
Kesalahan tersebut didakwa dilakukan di tempat yang sama pada 19 Jun 2015.
Zizie juga mengaku tidak bersalah atas tiga kesalahan bersubahat dengan suaminya berhubung perkara yang sama, di tempat, tarikh dan masa yang sama. -K!ONLINE


Seminggu terputus hubungan, penduduk lega jalan dibaiki
Oleh BAHRUDDIN HATTA

11 Januari 2021, 4:57 pm
TANAH MERAH – Kira-kira 200 orang penduduk Kampung Roh di sini mampu menarik nafas lega selepas jalan utama yang rosak di kampung itu akibat banjir baru-baru ini sudah dibaiki dengan segera.
Timbalan Ketua Pentadbir UMNO Tanah Merah, Datuk Ir. Shaari Hassan berkata, pihaknya mengambil inisiatif segera dengan membaiki jalan itu untuk kegunaan penduduk kampung.
“Jalan ini runtuh selepas saluran pembentungan pecah sebelum ini tidak dapat menampung laluan air bukit terletak 500 meter dari kampung ini ketika banjir baru-baru ini.
“Dengan bantuan penduduk setempat, kami bergotong-royong memasang kembali saluran pembentungan dan menurap jalan. Kerja-kerja itu dijalankan selepas menerima sumbangan korporat dan bantuan daripada rakan-rakan kami,” katanya kepada pemberita di sini hari ini. -K! ONLINE


Suami isteri nyaris maut langgar lubang jalan
Oleh ABDUL RASHID ABDUL RAHMAN

11 Januari 2021, 4:55 pm
BENTONG – Gara-gara lubang jalan sepasang suami isteri nyaris maut selepas motosikal dinaiki mereka terlibat dalam kemalangan selepas terlanggar lubang di Jalan Bentong-Raub berhampiran Dataran Tras di sini hari ini.
Kejadian kira-kira pukul 7.10 pagi itu menyebabkan penunggang mostosikal Shahrizal Suhaimi,38, mengalami keretakan kaki kiri manakala isterinya, Norashikin Hamzah,34, menerima empat jahitan di bahagian siku kiri.
Shahrizal berkata, semasa kejadian dia bersama isterinya yang menaiki motosikal jenis Yamaha LC dalam perjalanan untuk bekerja dari Kampung Chamang di sini ke sebuah kilang di Janda Baik dekat sini.
“Apabila sampai ditempat kejadian saya memang tidak nampak lubang berkenaan yang dan melanggar sebelum tercampak dan terseret ke tengah jalan, nasib baik tidak dilanggar kenderaan.
“Kaki saya mengalami keretakan walaupun memakai kasut but keselamatan, tidak tahulah macam mana kalau saya pakai kasut biasa,”katanya di sini hari ini. -K! ONLINE


180 kg daun ketum ditinggalkan di tepi jalan
Oleh YATIMIN ABDULLAH

11 Januari 2021, 4:30 pm
RANTAU PANJANG – Pasukan Gerakan Am (PGA) Batalion 7 merampas daun ketum seberat 180 kilogram  (kg) di dalam beberapa bungkusan plastik yang ditinggalkan di tepi Jalan Kasban dekat Jeram Perdah di sini hari ini.
Bungkusan itu ditemui pada pukul 6 pagi ketika sepasukan anggota PGA sedang menjalankan rondaan rutin di kawasan berkenaan.
Pegawai Pemerintah PGA Batalion 7 Superintendan Azhari Nusi berkata, rampasan ketum itu dianggarkan bernilai RM 5,400.
Menurutnya, siasatan awal mendapati, kesemua daun-daun ketum itu cuba diseludup ke negara jiran menggunakan laluan tikus bagi mengelakkan dicekup anggota PGA.
“Permintaan daun ketum yang tinggi di negara berkenaan menjadi mendorong kepada aktiviti penyeludupan bahan terlarang itu,” katanya kepada pemberita di sini hari ini.
Azhari memberitahu, PGA akan terus mempertingkan rondaan di kawasan sempadan negata dalam usaha membanteras aktiviti penyeludupan..

Tambahnya, kes disiasat mengikut Seksyen 30(3) Akta Racun 1952. -K! ONLINE


Paras air Sungai Perak hampiri tahap berjaga-jaga
Oleh ASLIZA MUSA

11 Januari 2021, 4:42 pm
KUALA KANGSAR – Catatan paras air di Sungai Perak dekat Dataran Lembah di sini menghampiri paras berjaga-jaga berikutan pelepasan air di empat empangan ekoran taburan hujan yang tinggi sejak minggu lalu.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, bacaan terkini paras air di Sungai Perak merekodkan data 32 meter di mana menghampiri paras berjaga-jaga iaitu 33.1 meter.
Bagaimanapun katanya, semua agensi berkaitan telah diarahkan membuat penyelarasan kemasukan dan pengeluaran air pada setiap empangan agar peningkatan air tidak terlalu drastik dan air yang dilepaskan tidak menyebabkan banjir.
“Taburan hujan yang tinggi di seluruh negara dan sekitar empangan di bawah Empangan Temengor iaitu di Bersia, Kenering dan Chenderoh sejak 2 Januari lalu telah menyebabkan paras air meningkat dengan mendadak di semua empangan Tenaga Nasional Berhad (TNB) dan sepanjang Sungai Perak.
“Kadar kenaikan paras air pada masa tersebut adalah membimbangkan dan boleh mendatangkan bahaya jika tidak diuruskan dengan segera,” katanya kepada pemberita ketika ditemui selepas meninjau keadaan Sungai Perak di jeti Dataran lembah di sini hari ini.
Turut hadir Pegawai Daerah Kuala Kangsar, Ahmad Munir Ishak dan Ketua Retail TNB Perak, Ir Mohd. Azhar Abd Rashid.

Menurut Mohd. Zolkafly, TNB telah melaksanakan perlepasan terkawal di Empangan Bersia dan Kenering sejak Khamis lalu bagi memastikan paras air di setiap empangan berada pada paras selamat dan terkawal. -K! ONLINE


42 penduduk diarahkan kosongkan rumah
Oleh KHAIRUL MOHD. ALI

11 Januari 2021, 4:40 pm
JOHOR BAHRU – Seramai 42 orang yang menetap di 12 buah kediaman di Jalan Bukit Kempas 1/4, Taman Bukit Kempas di sini diarah untuk mengosongkan kediaman mereka selepas berlaku kejadian tanah runtuh di kawasan berhampiran.
Komander Operasi, Timbalan Penguasa Bomba I, Suhaimi Jamal berkata, kejadian itu dilaporkan berlaku pada pukul 6.37 pagi.
Jelasnya, kejadian tanah runtuh itu dipercayai berlaku disebabkan paip air tangki milik Ranhill SAJ Sdn. Bhd. pecah.
“Pemeriksaan dibuat mendapati paip air bersaiz lebih kurang 8 inci pecah di atas tebing berdekatan Jalan Bukit Kempas 1/4.
“Sehubungan itu bomba terpaksa mengarahkan rumah berhampiran dengan tanah runtuh untuk dikosongkan bagi mengelakkan perkara tidak diingini berlaku,” katanya dalam satu kenyataan, di sini hari ini.
Tambah beliau, jarak antara runtuhan tersebut dgn kawasan kediaman penduduk adalah lebih kurang 10 meter.

“Sementara itu, kerja-kerja pembersihan sedang di lakukan pihak Majlis Bandaraya Johor Bahru dan pihak Ranhill SAJ.
“Selain itu, agensi kerajaan lain yang turut dimaklumkan berhubung kejadian itu termasuklah Tenaga Nasional Berhad (TNB) dan Jabatan Kerja Raya (JKR),” ujarnya lanjut. -K! ONLINE


Selangor rancang beli lima juta dos vaksin Covid-19
Oleh MOHD YUNUS YAKKUB

11 Januari 2021, 4:35 pm
SABAK BERNAM – Kerajaan Selangor bercadang membeli tiga sehingga lima juta dos vaksin Covid-19 bagi mengawal penularan virus dan memutuskan rangkaian jangkitan.
Menteri Besar, Datuk Seri Amirudin Shari berkata, perkara itu akan
dibincangkan dengan Kerajaan Persekutuan dan Majlis Mesyuarat Kerajaan Negeri (MMKN) yang dijadualkan pada Rabu ini.
“Saya sedang usahakannya sejak minggu lalu dan akan memuktamadkan apabila semua urusan selesai.
“Langkah tersebut bagi memastikan kesihatan rakyat negeri ini terus terjamin di samping memastikan bekalan vaksin Covid-19 mencukupi.
“Tambahan, industri di negeri ini memerlukannya termasuk pekerja asing dengan setakat ini vaksin Covid-19 disediakan kepada warganegara manakala pekerja asing perlu membeli vaksin terbabit,” katanya pada sidang akhbar selepas merasmikan Dataran Patriotik Pejabat Daerah dan Tanah Sabak Bernam di sini hari ini.
Mengulas mengenai kes harian tertinggi di Selangor, Amirudin menegaskan beberapa perancangan dan pelan tertentu masih dalam tindakan namun sebahagiannya perlu mendapatkan kelulusan Majlis Keselamatan Negara (MKN).

“Kita akan cuba membantu MKN kerana ketika ini suasana berbeza memandangkan Selangor dan beberapa negeri mencatatkan kes tertinggi terutama membabitkan pekerja kilang dalam kalangan warga asing.
“Sebelum ini mereka (pekerja asing) tidak disaring, apabila Selangor antara negeri mewajibkan pekerja asing disaring, akhirnya kita mendapat kes tinggi,” katanya. -K! ONLINE


Buaya terperangkap dalam parit ditangkap
Oleh ALICIA JOHNY KUEH

12 Januari 2021, 11:28 pm
BETONG – Seekor buaya sepanjang kira-kira 2.7 meter telah ditangkap selepas terperangkap di dalam sebuah parit di Kampung Melango, Saratok di sini, hari ini.
Menurut jurucakap Pusat Gerakan Operasi (PGO) Bomba Sarawak, panggilan kecemasan telah diterima oleh Balai Bomba dan Penyelamat (BBP) Saratok sekitar pukul 8.19 malam.
“Setibanya di lokasi, laporan disahkan benar bahawa terdapat seekor buaya anggaran sembilan kaki panjang dan tiga kaki lilitan besar terperangkap di dalam parit terbabit.
“Pasukan tindakan kecemasan mengambil masa lebih kurang 30 minit untuk menjinakkan reptilia berkenaan,” katanya dalam satu kenyataan.
Buaya tersebut kemudiannya diserahkan kepada Sarawak Forestry Corporation untuk tindakan selanjutnya.-K! ONLINE


[KEMASKINI] Akaun Twitter MCMC digantung sementara waktu
Oleh NUR SHARIEZA ISMAIL

12 Januari 2021, 10:36 pm
CYBERJAYA – Suruhanjaya Komunikasi dan Multimedia Malaysia (MCMC) memaklumkan bahawa akaun Twitter rasmi Suruhanjaya @SKMM_MCMC telah diceroboh oleh pihak yang tidak bertanggungjawab.
Menerusi kenyataan yang dikeluarkan MCMC, susulan itu, akaun Twitter rasmi suruhanjaya @SKMM_MCMC berkenaan telah digantung buat sementara waktu.
Sehubungan dengan itu, MCMC berkata, orang ramai dinasihatkan agar tidak terpengaruh dengan hantaran-hantaran mesej yang mencurigakan, jelik dan bersifat fitnah yang telah dimuat naik melalui akaun berkenaan.
“Ia jelas bukannya dikeluarkan oleh pihak MCMC,” katanya.
Terdahulu tular di laman sosial tangkap layar mesej-mesej pelik menggunakan perkataan  kurang menyenangkan dengan menggunakan nama akaun tersebut.
Antara mesej itu berbunyi, “Line kdg kdg tak ok, pastu ok pulak ntg apa ni ci** , interaction rosak ke weh. Keli!, fu* dan pelbagai mesej jelik lain.

Sementara itu, tinjauan Kosmo! mendapati,  netizen mengeluarkan komen-komen sindiran terhadap MCMC berikutan ciapan pelik tersebut.
Ini kerana, MCMC terdahulu mengeluarkan peringatan kepada pengguna media sosial untuk sentiasa menjaga kesopanan dan kesusilaan ketika memberikan pandangan dan membuat sebarang ulasan berkaitan pengumuman pelaksanaan Perintah Kawalan Pergerakan (PKP) dan Perisytiharan Proklamasi Darurat.
Menerusi kenyataan itu, MCMC berkata, pihaknya akan membuat pemantauan bagi membendung penyebaran maklumat yang tidak sahih serta kenyataan yang bersifat jelik membabitkan unsur 3R, iaitu Raja (Royalty), Agama (Religion) dan Kaum (Race).-K! ONLINE


Penutupan taman awam, pusat rekreasi bermula esok
Oleh MOHD. HUSNI MOHD. NOOR

12 Januari 2021, 9:50 pm
PUTRAJAYA – Perbadanan Putrajaya (PPj) menutup sementara taman-taman awam di Pusat Pentadbiran Kerajaan Persekutuan di sini selaras arahan pelaksanaan Perintah Kawalan Pergerakan Bersyarat (PKP) yang bermula esok.
Dalam kenyataan dikongsi menerusi Facebook, PPj memaklumkan, taman-taman awam berkenaan ditutup kepada pengunjung sehingga satu tarikh yang akan dimaklumkan kelak.
“Antara taman-taman awam terbabit adalah Taman Wetland Putrajaya, Taman Wawasan, Taman Putra Perdana, Taman Botani Putrajaya, Taman Saujana Hijau dan Taman Rimba Alam,” katanya.
Dalam pada itu, Marina Putrajaya Sdn. Bhd. turut mengumumkan penutupan bagi operasi Marina Putrajaya, Cruise Tasik Putrajaya, Kompleks Sukan Air Putrajaya dan Pusat Rekreasi Air Putrajaya.
“Kami ingin memohon maaf di atas kesulitan dan ingin mengambil kesempatan ini mengucapkan terima kasih kerana sentiasa bersama dengan kami,” katanya menerusi laman Facebook rasminya, hari ini.
Wilayah Persekutuan Putrajaya adalah salah satu kawasan yang terbabit arahan pelaksanaan PKP selama 14 hari bermula esok hingga 26 Januari ini.-K! ONLINE


Premis perniagaan dibenarkan beroperasi
Oleh AHMAD SHAHERMAN SHAMSURI

12 Januari 2021, 9:44 pm
PETALING JAYA – Semua premis menjual makanan termasuk restoran, kedai makan, penjaja dan medan dibenarkan beroperasi antara pukul 6 pagi sehingga 8 malam.
Menteri Kanan Keselamatan, Datuk Seri Ismail Sabri berkata, aktiviti pembekalan atau penjualan makanan hanya dibenarkan secara bawa pulang, pandu lalu atau penghantaran sahaja bermula tempoh tersebut.
Katanya, kedai keperluan harian juga boleh beroperasi dari pukul 6 pagi hingga 8 malam.
“Pasar harian dan pasar tani boleh beroperasi dari pukul 7 pagi hingga 2 petang, manakala pasar borong boleh beroperasi dari pukul 12.01 pagi sehingga 6 pagi dan 11 pagi sehingga 4 petang.
“Stesen minyak boleh beroperasi dari pukul 6 pagi sehingga 10 malam kecuali stesen minyak di lebuh raya boleh beroperasi sehingga 24 jam,”katanya di sini hari ini.
Tambah Ismail Sabri, hospital dan klinik boleh beroperasi 24 jam, manakala kedai farmasi boleh beroperasi dari pukul 6 pagi hingga 8 malam.

“Kedai dobi kecuali dobi layan diri dibenarkan beroperasi dari pukul 6 pagi sehingga 8 malam,”katanya.


Tiga SJR, empat jalan tutup di Klang Utara
Oleh MOHD YUNUS YAKKUB

12 Januari 2021, 8:11 pm
KLANG – Sebanyak tiga sekatan jalan raya (SJR) akan dilaksanakan untuk pentadbiran polis daerah Klang Utara bermula tengah malam ini susulan Perintah Kawalan Pergerakan (PKP).
Ketua Polis Daerah Klang Utara, Asisten Komisioner Nurulhuda Mohd. Salleh berkata, SJR itu meliputi Lebuhraya Selat Klang Utara berhadapan pasaraya Aeon Bukit Raja dan Plaza Tol Bukit Raja ( arah Klang ke Shah Alam).
Katanya, SJR juga diadakan di Batu 10 Jalan Kapar untuk perjalanan dari Kuala Selangor ke Klang.
“Masyarakat dinasihatkan agar sentiasa mematuhi PKP 2.0 dan prosedur operasi standard (SOP) yang telah ditetapkan.
“Tindakan tegas dan saman akan dikenakan sekiranya terdapat ketidakpatuhan kepada SOP tersebut,” jelasnya dalam kenyataan hari ini.
Beliau juga memaklumkan sebanyak empat jalan akan ditutup bersama laluan alternatif boleh digunakan oleh pengguna.

Berikut adalah jalan tersebut :-
1. Jalan Musaeddin ( Jalan Batu Tiga Lama)
Laluan alternatif : – Jalan Pos Baru – Bulatan Kota Jambatan Kota – Tengku Kelana – Kampung Jawa
2. Jambatan Raja Nala ( Jalan Tanjung Syawal )
Laluan alternatif :- Jalan Goh Hock Huat – Jalan Mantin – Bulatan Kota – Jambatan Kota – Bukit Tinggi
3. Kilometer 3.5 Jalan Shapadu lama
Laluan alternatif :- Lebuh Raya Shapadu Selat Klang Baru – Kapar – Meru – Klang – Setia Alam – Shah Alam
4. Kilometer Jalan Shapadu lama ke Rantau Panjang
Laluan alternatif :- Jalan Shapadu lama – Jalan Kapar – Lebuhraya Shapadu
Jelas Nurulhuda, orang ramai boleh menghubungi bilik gerakan Ops Covid di talian 03- 32913344 untuk sebarang pertanyaan. -K!ONLINE


Kebenaran operasi sektor perdagangan pengedaran di bawah KPDNHEP
Oleh NUR SHARIEZA ISMAIL

12 Januari 2021, 10:47 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) akan sentiasa memastikan rangkaian peruncitan, pengedaran dan pemborongan yang merupakan nadi kepada ekonomi domestik tidak terjejas sepanjang perlaksanaan Perintah Kawalan Pergerakan (PKP).
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, langkah itu diambil bagi memberi keyakinan kepada rakyat bahawa mereka masih boleh mendapatkan bekalan barangan keperluan asas di pasaran.
Menurut beliau, dalam mengimbangi kelangsungan perkembangan ekonomi dalam negeri, salah satu daripada lima sektor ekonomi yang dibenarkan beroperasi adalah sektor perdagangan dan pengedaran yang merupakan salah satu sektor di bawah kawal selia KPDNHEP.
“Senarai aktiviti sektor perdagangan dan pengedaran yang dibenarkan beroperasi adalah seperti kompleks beli-belah, pasar raya, farmasi, kedai serbaneka dan dobi (tidak termasuk layan diri).
“Selain itu, restoran, kedai perabot, kedai emas, kedai elektrik dan elektronik, kedai buku dan alat tulis serta makanan haiwan turut dibenarkan beroperasi.
“Begitu juga, bengkel kenderaan, penyelenggaraan dan alat ganti, pusat pengedaran dan jualan kereta dan stesen minyak,” katanya dalam satu kenyataan akhbar malam tadi.

Alexander berkata, bagi memastikan tiada sebarang halangan atau sekatan pergerakan sepanjang tempoh PKP, syarikat-syarikat yang menjalankan aktiviti perdagangan pengedaran perlu mendapatkan surat notifikasi pengesahan pendaftaran.
Menurutnya, syarikat tersebut boleh memohon surat notifikasi pengesahan pendaftaran dengan mengakses portal Covid-19 Intelligent Management System (CIMS), MITI melalui pautan https://notification.miti.gov,” katanya.
Untuk maklumat lanjut, pihak pemain industri dan orang ramai boleh menghubungi Sekretariat Perdagangan Pengedaran dan Industri Perkhidmatan (SPIP) di talian hotline 03- 8882 5881/ 5903 atau melalui emel kepada [email protected] -K! ONLINE


Warga emas maut kereta terbabas dalam air banjir
Oleh MASTURAH SURADI

12 Januari 2021, 8:28 pm
KOTA TINGGI – Seorang warga emas maut selepas kenderaan dinaiki terbabas masuk ke dalam air banjir di bahu jalan dalam kejadian kemalangan berlaku berhampiran Dusun Panti Jalan Kota Tinggi-Mersing petang tadi.
Ketua Balai Bomba Penyelamat Kota Tinggi, Azman Jantan berkata, pihaknya menerima laporan kejadian itu pada pukul 4 petang.
Katanya, tiga kenderaan termasuk sebuah jentera serta sebuah bot aluminium dengan kekuatan 13 anggota dihantar ke lokasi kejadian.
“Kemalangan jalan raya melibatkan sebuah kereta jenis Toyota Camry yang terbabas dan menyebabkan kereta tersebut masuk ke dalam air banjir di bahu jalan.
“Pasukan operasi bertindak menarik kereta mangsa ke kawasan selamat dibantu oleh orang awam dan mendapati terdapat seorang mangsa telah terperangkap di dalam kereta tersebut,”katanya dalam satu kenyataan di sini hari ini.
Menurut Azman, mangsa dikenali sebagai Pong Song Wook, 64, berjaya dikeluarkan dan disahkan meninggal dunia oleh pihak polis.

Jelasnya, punca kematian masih dalam siasatan dan mayat mangsa telah diserahkan kepada pihak polis untuk tindakan lanjut.-K! ONLINE


300 sekatan jalan raya seluruh negara
Oleh EDDY AQMAL MOHAMED HAMIDI

12 Januari 2021, 8:46 pm
KUALA LUMPUR – Polis Diraja Malaysia (PDRM) akan melaksanakan lebih 300 sekatan jalan raya (SJR) di seluruh negara bermula tengah malam ini selaras dengan pelaksanaan Perintah Kawalan Pergerakan (PKP).
Ketua Polis Negara, Tan Sri Abdul Hamid Bador berkata, lokasi SJR akan memberi keutamaan pada laluan keluar plaza tol serta jalan-jalan persekutuan yang menghubungkan dua negeri.
“Ketika ini pihak polis negeri atau kontinjen sedang mengatur jumlah SJR yang akan didirikan di kawasan mereka dan setakat ini jumlah yang saya perolehi adalah kira-kira 300 SJR dan ia tidak termasuk 56 SJR tetap sedia ada di bawah Ops Benteng.
“Bagi kawasan yang dikenakan Perintah Kawalan Pergerakan Bersyarat (PKPB) pula lokasi SJR akan ditentukan oleh Ketua Polis Daerah di setiap daerah yang terlibat,” katanya pada satu sidang akhbar khas di Bukit Aman hari ini.
Difahamkan, jumlah SJR yang akan didirikan oleh PDRM akan bertambah dari semasa ke semasa mengikut keperluan.-K! ONLINE


PDRM sedia guna budi bicara
Oleh EDDY AQMAL MOHAMED HAMIDI

12 Januari 2021, 8:35 pm
PETALING JAYA – Polis Diraja Malaysia (PDRM) akan memberikan kelonggaran berdasarkan budi bicara kepada individu yang terkandas untuk pulang ke kediaman masing-masing sewaktu Perintah Kawalan Pergerakan (PKP) dilaksanakan selewat-lewatnya hingga Jumaat ini.
Ketua Polis Negara, Tan Sri Abdul Hamid Bador berkata, pihaknya memahami kesulitan yang dialami oleh orang awam dan secara peribadi telah menekankan kepada anggota serta pegawainya agar sentiasa menggunakan budi bicara mengikut keperluan.
“Saya difahamkan ada yang masih berada di negeri lain selepas mengunjungi saudara-mara jadi mungkin mereka terperangkap esok. Hari pertama, kedua dan mungkin sehingga Jumaat ini saya minta petugas SJR agar menggunakan budi bicara agar mereka yang terkandas dibenarkan pulang.
“Ini termasuk mereka yang sudah menempah tiket penerbangan, kita turut benarkan. Perkara ini sudah dibincangkan bersama Menteri Kanan (Keselamatan), Datuk Seri Ismail Sabri Yaakob dan beliau meminta untuk kita lebih menggunakan budi bicara di peringkat awal ini,” katanya pada sidang akhbar khas di Bukit Aman hari ini.
Menurut Abdul Hamid, jika ada mana-mana individu yang dikenakan kompaun merasakan tidak bersalah, ia boleh dirujuk semula kepada PDRM supaya perkara tersebut dapat diadili.
“Sebolehnya kami tidak mahu menyusahkan sesiapa dan akan berusaha memudahkan urusan semua pihak,” jelas beliau.

Dalam pada itu, Abdul Hamid turut menyarankan orang ramai agar membuat permohonan di balai polis terlebih dahulu sekiranya perlu melakukan perjalanan rentas negeri atau daerah bagi mengelakkan sebarang kesulitan.-K! ONLINE


120 sekatan jalan raya di Selangor
Oleh MOHD YUNUS YAKKUB

12 Januari 2021, 9:23 pm
SHAH ALAM – Polis Selangor bakal melancarkan kira-kira 120 sekatan jalan raya (SJR) susulan Perintah Kawalan Pergerakan (PKP) bermula tengah malam ini.
Pemangku Ketua Polis Selangor, Datuk Arjunaidi Mohamed berkata, SJR itu termasuk laluan keluar masuk bagi rentas daerah dan negeri.
“Jumlah sebenar akan diketahui dalam sehari dua lagi kerana dalam proses penyusunan.
“Begitu juga penugasan anggota terlibat bergantung pada arahan serta prosedur operasi standard (SOP) dari semasa ke semasa,” katanya di sini hari ini.
Justeru, beliau meminta orang ramai memberi kerjasama kepada pihak berkuasa dalam membantu memutuskan rantaian Covid-19.
Dalam perkembangan berlainan, Arjunaidi menasihatkan masyarakat agar tidak melakukan pembelian panik kerana pelaksanaan PKP kali ini adalah merupakan fasa kedua.

“Kerajaan membenarkan orang ramai membeli barangan keperluan cuma perlu mengikut SOP yang telah ditetapkan.
“Tindakan tegas akan diambil kepada mereka yang ingkar dan kita tidak akan berkompromi kepada mana-mana individu yang gagal mengikut arahan,” jelasnya. -K!ONLINE


Cuti PDRM dibeku – KPN
Oleh EDDY AQMAL MOHAMED HAMIDI

12 Januari 2021, 8:08 pm
PETALING JAYA – Cuti pegawai serta anggota Polis Diraja Malaysia (PDRM) dibekukan serta merta seiring dengan pengumuman pelaksanaan semula Perintah Kawalan Pergerakan (PKP) diumumkan Perdana Menteri semalam.
Ketua Polis Negara, Tan Sri Abdul Hamid Bador berkata, tindakan tersebut dibuat bagi memberikan kekuatan maksima kepada penugasan sepanjang pelaksanaan PKP dan pemantauan operasi pematuhan standard (SOP).
“Sehingga kini PDRM mempunyai seramai 48,000 pegawai serta anggota yang bersedia untuk penugasan penguatkuasaan PKP dan kita juga ada 12,000 lagi dalam keadaan bersedia.
“Bagi penugasan anggota Pasukan Gerakan Am (PGA) di sempadan negara pula, mereka akan terus menjalankan penugasan Ops Benteng dan tidak terlibat dengan penugasan di bandar,” katanya pada satu sidang akhbar khas di Bukit Aman hari ini.-K! ONLINE


Wanita kurang siuman patah kaki jatuh flat
Oleh NOOR HASLIZA NUSI

12 Januari 2021, 8:05 pm
GEORGE TOWN – Seorang wanita kurang siuman mengalami patah kaki kanan selepas terjatuh di atas bumbung aras satu dari tingkap kediamannya di tingkat tiga, Farlim Fortune Court, Ayer Itam di sini petang tadi.
Dalam kejadian kira-kira pukul 4.30 petang itu, mangsa berusia 44 tahun telah diselamatkan pasukan bomba dari Balai Bomba dan Penyelamat Paya Terubong.
Pegawai Operasinya, Safry Romli berkata, pihaknya menerima panggilan berhubung kejadian berlaku pada pukul 4.42 petang dan tiba ke situ kurang 10 minit kemudian.
“Sebaik anggota tiba di lokasi kejadian, mangsa ditemui dalam keadaan duduk di atas bumbung tingkat satu bangunan terbabit.
“Tindakan anggota adalah menggunakan tangga jentera ke tingkat satu bagi menurunkan mangsa menggunakan ‘streacher’,” katanya di sini tadi.
Menurutnya, akibat kejadian tersebut mangsa mengalami kecederaan patah kaki dan kemudiannya dibawa ke Hospital Pulau Pinang dengan ambulan.- K! ONLINE


Dua PKRC ditambah di Kelantan
Oleh ROSLIZA MOHAMED

12 Januari 2021, 7:33 pm
KOTA BHARU – Kerajaan negeri akan menambah dua lagi Pusat Kuarantin dan Rawatan Covid-19 Berisiko Rendah (PKRC) sebagai persediaan awal sekiranya berlaku pertambahan bilangan pesakit di Kelantan.
Pengerusi Jawatankuasa Kerajaan Tempatan, Perumahan Dan Kesihatan negeri, Dr. Izani Husin berkata, dua PKRC itu akan dibuka di Pusat Tarbiah Islamiah Kelantan (Putik), Pengkalan Chepa di sini dan Dewan Sivik, Gua Musang.
“Sebanyak 150 buah katil disediakan di Putik manakala 100 buah katil di Dewan Sivik Gua Musang.
“Persiapan telah dilakukan dan kedua-dua pusat ini akan dibuka dengan segera,” katanya pada sidang akhbar selepas Mesyuarat Khas Jawatankuasa Kerja Keselamatan Negeri (JKKN) di Kompleks Kota Darul Naim di sini hari ini.
Mengulas lanjut, menurut Izani, penambahan PKRC itu berdasarkan kepada peningkatan kes Covid-19 yang semakin meningkat di negeri ini iaitu 1,393 kes secara keseluruhannya.
Katanya, sebelum ini, hanta satu PKRC dibuka iaitu di Dewan Jubli Perak di sini dengan kapasiti sebanyak 120 katill.-K! ONLINE


Melaka tambah empat PKRC
Oleh DIYANATUL ATIQAH ZAKARYA

12 Januari 2021, 7:27 pm
MELAKA – Kerajaan negeri ini bersedia membantu kerajaan pusat untuk membuka empat lagi Pusat Kuarantin dan Rawatan Covid-19 Berisiko Rendah (PKRC) sekiranya jumlah pesakit positif terus meningkat.
Pengerusi Jawatankuasa dan Anti Dadah negeri, Datuk Rahmad Mariman berkata, setakat ini empat lokasi yang telah dikenal pasti ialah di Dewan Tun Ali, Bukit Katil; Dewan Bestari, Ayer Keroh; Dewan Citra Kasih, Bemban, Jasin dan Pusat Perdagangan Antarabangsa Melaka (MITC).
Katanya, keempat-empat lokasi itu akan dibuka sebagai PKRC sekiranya kapasiti di Hospital Melaka dan PKRC Taman Ekspo Pertanian Malaysia (Maeps), Serdang Selangor telah mencapai tahap maksimum.
“Setakat ini kita telah membuka tiga PKRC, namun ia hanya menempatkan tahanan yang dijangkiti iaitu di Pusat Koreksional Jasin; Depoh Tahanan Imigresen Machap Umboo dan Penjara Sungai Udang manakala pesakit dari Sekolah Henry Gurney dihantar ke Pusat Koreksional, Jasin.
“Sekiranya kes semakin meningkat, kita bersedia membuka empat lagi PKRC yang dijangka boleh menampung kira-kira 3,000 pesakit,” katanya selepas menghadiri Majlis Pecah Tanah Ion Forte Green City di Ayer Keroh Coutry Club, di sini hari ini.
Jelasnya, mengikut kapasiti katil, Dewan Tun Ali boleh menampung 300 pesakit, Dewan Bestari (200 pesakit), Dewan Citra Kasih (150 pesakit) dan MITC (lebih 2,000 pesakit).-K! ONLINE


Pilihan raya negeri Sarawak ditangguh sehingga tamat darurat
Oleh ALICIA JOHNY KUEH

12 Januari 2021, 7:21 pm
KUCHING – Pilihan Raya Negeri Sarawak terpaksa ditangguhkan setelah darurat diisytiharkan berkuatkuasa sehingga 1 Ogos tahun ini.
Naib presiden Parti Pesaka Bumiputera Bersatu (PBB), Datuk Abdul Karim Rahman Hamzah berkata, Sarawak terpaksa akur dengan pengisytiharan tersebut yang diumumkan oleh Perdana Menteri Tan Sri Muhyiddin Yassin dalam perutusan khas hari ini.
“Pilihan raya negeri hanya boleh diadakan selepas 1 Ogos kecuali jika darurat ditamatkan lebih awal atau diberi kelonggaran di Sarawak,” katanya ketika dihubungi.
Tempoh DUN negeri akan tamat pada 7 Jun dan Sarawak harus mengadakan pilihan raya negeri pada atau sebelum 7 Ogos.
Menurut Perlembagaan Sarawak, pilihan raya negeri mesti diadakan dalam tempoh 60 hari selepas pembubaran Dewan Undangan Negeri (DUN).
Di samping itu, Presiden Sarawak United Peoples’ Party (SUPP), Datuk Seri Dr Sim Kui Hian berkata, keputusan untuk mengisytihar darurat itu adalah satu langkah yang baik dalam mengutamakan nyawa rakyat daripada politik.-K! ONLINE


ATM boleh diberikan kuasa seperti polis semasa darurat
Oleh NUR HUDA MUSA

12 Januari 2021, 7:11 pm
PETALING JAYA – Prokalamasi darurat membolehkan kuasa seperti Polis Diraja Malaysia (PDRM) diberikan kepada Angkatan Tentera Malaysia (ATM).
Menteri Kanan (Keselamatan) Datuk Seri Ismail Sabri Yaakob berkata, itu antara langkah yang dapat dilakukan semasa prokalamasi darurat sehingga 1 Ogos bagi membantu mengawal penularan wabak Covid-19 di negara.
“ATM mengetuai Ops Benteng untuk mengekang kemasukan pendatang asing tanpa izin (PATI), tetapi kuasa ATM adalah terhad.
“Jadi, dengan proklamasi darurat kita boleh memberikan kuasa kepada ATM sama seperti kuasa polis. Jika sekarang ini mereka boleh melakukan citizen arrest (penangkapan warganegara) tetapi tidak boleh mengambil tindakan lebih daripada itu,” katanya pada FB Live hari ini.
Dalam pada itu Ismail Sabri berkata, Ops Benteng semalam telah berjaya menahan seramai 47 PATI, empat tekong dan lima penyeludup.
“Sembilan buah kenderaan darat turut berjaya dirampas dalam operasi yang diadakan di seluruh negara.

“Secara kumulatif, sejak 20 Mac 2020 sehingga 11 Januari 2021 seramai 10,861 PATI, 854 tekong dan 426 penyeludup telah berjaya ditahan manakala sebanyak 277 kapal atau bot dan 1,174 kenderaan darat telah dirampas,” jelasnya.
Sementara itu katanya, Task Force operasi pematuhan semalam turut telah menahan seramai 415 individu di atas kesalahan ingkar Prosedur Operasi Standard (SOP).
“Daripada jumlah tersebut, seramai 377 individu telah dikompaun manakala 38 telah direman,” katanya. – K! ONLINE


222 Pemegang ijazah PHD sokong pengisytiharaan darurat
Oleh EDDY AQMAL MOHAMED HAMIDI

12 Januari 2021, 7:14 pm
PETALING JAYA – Seramai 222 pemegang ijazah Phd di seluruh negara hari ini menyatakan sokongan penuh terhadap keputusan Yang Dipertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan kepada Mesyuarat Jemaah Kabinet berkenaan cadangan pelaksanaan Pengisytiharan Proklamasi Darurat.
Presiden Pertubuhan Intelektual Negara (Pintar), Profesor Dr. Mohd. Roslan Mohd. Nor berkata, pelaksanaan tersebut merupakan langkah proaktif untuk membendung dan melandaikan kes positif Covid-19 harian yang telah mencecah empat angka secara berterusan sejak Disember lalu.
“Kami menyanjung tinggi keputusan Seri Paduka Baginda Yang di-Pertuan Agong memberi perkenan terhadap cadangan kerajaan bagi pembentukan satu Jawatankuasa Bebas yang akan dianggotai oleh Ahli-Ahli Parlimen kerajaan dan pembangkang serta pakar-pakar kesihatan dan yang berkait.
“Kami juga menolak sebarang cadangan supaya Pilihan Raya Umum (PRU) 15 dilangsungkan dalam waktu terdekat di samping mengecam sebarang usaha untuk memaksa PRU 15 dilangsungkan selaras dengan kegusaran Seri Paduka Baginda Yang di-Pertuan Agong terhadap kenaikan mendadak angka jangkitan Covid-19 dan kesan bencana banjir di negara ini,” katanya menerusi satu kenyataan hari ini
Jelas beliau, semua pihak diminta tidak mempersoal apatah lalgi mencabar pandangan Seri Paduka Baginda bahawa penularan Covid-19 berada di tahap amat kritikal dan adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.
“Keputusan itu (Pengisytiharan Proklamasi Darurat) hanya dibuat setelah Seri Paduka Baginda merundingkannya dengan Raja-Raja Melayu serta memperhalusi penjelasan Perdana Menteri, Tan Sri Muhyiddin Yassin dan sembah taklimat daripada Ketua Setiausaha Negara, Tan Sri Mohd. Zuki Ali; Peguam Negara, Tan Sri Idrus Harun; Ketua Pengarah Kesihatan, Tan Sri Dr. Noor Hisham Abdullah; Pengerusi Suruhanjaya Pilihan Raya, Datuk Abdul Ghani Salleh; Ketua Polis Negara, Tan Sri Abdul Hamid Bador dan Panglima Angkatan Tentera, Tan Sri Haji Affendi Buang,” jelas beliau.-K! ONLINE


Sabah sokong pengisytiharan darurat
Oleh IVAN AMIRUL

12 Januari 2021, 7:17 pm
KOTA KINABALU – Ketua Menteri Sabah, Datuk Seri Hajiji Noor menyatakan kerajaan Sabah menyambut baik pengisytiharan darurat diumumkan Yang di-Pertuan Agong hari ini.
Menurut beliau, langkah berkenaan dilihat adalah keperluan dan langkah proaktif sebagai usaha membendung penularan wabak COVID-19.
“Keperluan untuk menahan penyebaran virus dan melindungi kesihatan orang adalah sangat penting,” katanya ringkas menerusi kenyataan media hari ini.
Terdahulu,Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah membuat pengisytiharan darurat berkuatkuasa 11 Januari sehingga 1 Ogos depan.
Keputusan berkenaan diambil selepas baginda menerima menghadap Perdana Menteri, Tan Sri Muhyiddin bin Yassin di Istana Negara, semalam.-K! ONLINE


Empat SJR di sempadan masuk ke Kelantan
Oleh ROHANA MOHD. NAWI

12 Januari 2021, 7:07 pm
KOTA BHARU – Empat sekatan jalan raya (SJR) akan dijalankan di sempadan masuk ke negeri Kelantan susulan pelaksanaan Perintah Kawalan Pergerakan Bersyarat (PKPB) yang berkuatkuasa tengah malam ini.
Ketua Polis Kelantan, Datuk Shafien Mamat berkata, SJR itu akan dijalankan di hadapan Balai Polis Bukit Yong di Pasir Puteh dua di Gua Musang iaitu menghala ke Lojing serta Kuala Lipis dan Jeli.
Katanya, keempat-empat SJR itu merupakan lokasi wajib untuk pihak polis menjalankan operasi ketika Perintah Kawalan Pergerakan (PKP) dan PKPB pada tahun lalu.
Jelasnya, sehubungan dengan itu, seramai 75 pegawai dan anggota akan ditempatkan di empat SJR di tiga daerah untuk memastikan tiada individu yang melakukan rentas negeri tanpa kebenaran.
“Jabatan Sukarelawan Malaysia (Rela) dan Angkatan Pertahanan Awam (APM) turut akan membantu pihak polis untuk tiga giliran penugasan dalam tempoh 24 jam.
“Mulai malam ini, kita tidak akan membenarkan penduduk di Kelantan merentas negeri kecuali mempunyai alasan yang kukuh. Selain itu, polis akan memberi mempertimbangkan jika individu yang hendak merentas negeri dengan menunjukkan dokumen yang lengkap.

“Sekiranya sudah membuat temu janji dengan doktor pakar, mereka boleh menunjukkan laporan doktor kepada pihak polis yang bertugas di setiap SJR,” katanya selepas menghadiri Mesyuarat Khas Jawatankuasa Kerja Keselamatan Negeri (JKKN) Kelantan di Bilik Gerakan Kompleks Kota Darul Naim di sini hari ini.
Mengulas lanjut, Shafien berkata, beliau turut menasihatkan orang ramai agar duduk di rumah sepanjang dua minggu tempoh PKPB dilaksanakan.-K! ONLINE


Kotak hitam Sriwijaya Air ditemui
Oleh KOSMO!

12 Januari 2021, 7:17 pm
JAKARTA – Kotak hitam pesawat Sriwijaya Air yang terhempas Sabtu lalu ditemui sebentar tadi, lapor laman berita Suara.com.
Kotak hitam itu ditemui pasukan penyelam di dasar laut Kepulauan Seribu, Jakarta pada pukul 4.30 petang tadi (waktu tempatan).
Selain itu, kotak hitam berkenaan kemudian dilaporkan dibawa ke Pelabuhan Tanjung Priok sebelum diserahkan kepada Jawatankuasa Keselamatan Pengangkutan Kebangsaan untuk dianalisis.
Alat perakam data penerbangan tersebut dipercayai tertimbus pada timbunan bangkai pesawat di dasar laut yang berlumpur.
Sebelum itu, pasukan pencari mengesan isyarat kuat dari kotak hitam tersebut di sekitar kawasan berkenaan. – Agensi


Peniaga jam tangan tiruan dicekup KPDNHEP
Oleh EDDY AQMAL MOHAMED HAMIDI

12 Januari 2021, 6:15 pm
GOMBAK – Tindakan licik seorang lelaki menjual jam tangan berjenama berserta kad perakuan ketulenan yang disyaki palsu sejak tahun lalu akhirnya kecundang selepas diserbu sepasukan anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Selangor pagi tadi.
Pengarah KPDNHEP Selangor, Muhamad Zikril Azan Abdullah berkata, lelaki berusia 25 tahun itu ditahan menerusi serbuan Ops Tiru di sebuah rumah teres dua tingkat di Taman Koperasi Polis di sini kira-kira pukul 11 pagi susulan maklumat awam yang diterima.
“Serbuan dilakukan susulan maklumat awam yang diterima serta hasil risikan selama dua minggu oleh pasukan operasi dan pemeriksaan yang dilakukan telah menemui kira-kira 500 utas jam tangan berjenama disyaki palsu disimpan di sebuah bilik di tingkat atas rumah tersebut.
“Siasatan awal mendapati suspek menjalankan perniagaan menjual jam tangan tiruan secara online dan turut menyediakan kad perakuan asli jam tersebut bagi meyakinkan bahawa jam dijualnya itu adalah tulen,” katanya ketika ditemui di lokasi serbuan.
Menurut Muhamad Zikril Azan, suspek mendakwa telah menjalankan perniagaan tersebut sejak tahun lalu dan hanya beroperasi secara online menerusi platform media sosial seperti Instagram dan Facebook.
“Suspek mendakwa mula berniaga ketika pelaksanaan Perintah Kawalan Pergerakan tahun lalu iaitu sekitar Mac 2020 dan memperolehi barangan tersebut daripada orang tengah menerusi perkhidmatan kurier.

“Seutas jam tangan boleh dijual dengan harga RM60 hingga RM200 ringgit seutas bergantung kepada kualiti pembuatannya dan suspek mampu mengaut keuntungan mencecah puluhan ribu ringgit pada satu-satu masa,” jelas beliau.
Difahamkan, nilai keseluruhan rampasan operasi tersebut dianggarkan mencecah kira-kira RM100,000.
Tambah beliau, siasatan lanjut dilakukan di bawah Seksyen 102 (1)(c) Akta Cap Dagangan 2019 yang jika disabitkan kesalahan boleh didenda tidak melebihi RM15,000 bagi setiap barangan jika ia merupaka suatu pertubuhan perbadanan.
“Jika bukan pertubuhan perbadanan pula boleh didenda tidak melebihi RM10,000 bagi setiap barangan atau dipenjarakan tidak melebihi tiga tahun atau kedua-duanya.
“Suspek kini ditahan untuk diambil keterangan dan akan dilepaskan dengan jaminan pihak polis,” tegas beliau.-K! ONLINE


Perak laksanakan 16 SJR di sempadan negeri
Oleh ASLIZA MUSA

12 Januari 2021, 7:02 pm
IPOH – Sebanyak 16 sekatan jalan raya (SJR) akan dilaksanakan di semua kawasan sempadan negeri bermula tengah malam ini.
Ketua Polis Perak, Datuk Mior Faridalathrash Wahid berkata, sekatan selama 14 hari itu berikutan pelaksanaan Perintah Kawalan Pergerakan Bersyarat (PKPB) yang dikenakan ke atas negeri ini.
“Sebanyak 352 pasukan pemantauan pematuhan prosedur operasi standard (SOP) juga akan digerakkan bagi tujuan tersebut.
“Kedua-dua penugasan itu melibatkan 1,113 pegawai dan anggota Kontinjen Perak merangkumi penugasan setiap hari,” katanya di sini hari ini.
Beliau berkata, semua pihak dinasihatkan supaya mematuhi setiap SOP dan peraturan yang telah ditetapkan.
“Kerjasama dan kawalan kendiri daripada masyarakat amat penting dalam memerangi penularan pandemik Covid-19,” katanya.-K! ONLINE


Pengoperasian IPT kekal seperti diputuskan sebelum ini
Oleh MOHD. HUSNI MOHD. NOOR

12 Januari 2021, 6:08 pm
PUTRAJAYA – Kementerian Pendidikan Tinggi (KPT) memutuskan pengoperasian institusi pendidikan tinggi (IPT) adalah kekal seperti dimaklumkan sebelum ini biarpun dengan pelaksanaan Perintah Kawalan Pergerakan (PKP) diumumkan kerajaan, semalam.
Menerusi kenyataan dikeluarkan hari ini, berdasarkan keputusan sebelum ini, pelajar antarabangsa dibenarkan masuk ke kampus kecuali dari United Kingdom iaitu seawal 1 Januari manakala, pelajar tempatan pula seawal 1 Mac depan.
Menurutnya, semua pelajar yang telah berada di kampus perlu kekal di kampus masing-masing dan mengikuti pembelajaran secara hibrid.
“Bagi pelajar lain, pembelajaran bagi semua program pengajian diteruskan dengan pembelajaran secara dalam talian sehingga tamat PKP. Peperiksaan antarabangsa dan badan profesional adalah dibenarkan dijalankan di kampus.
“Pelajar-pelajar berkeperluan seperti latihan klinikal, peperiksaan profesional, makmal, studio, amali atau akses internet dan seumpamanya adalah dibenarkan,” katanya.
Katanya, surat kebenaran khas akan dikeluarkan oleh pihak IPT bagi membolehkan pelajar yang berkeperluan memohon kebenaran merentas negeri atau daerah untuk pulang ke kampus daripada pihak berkuasa.

Selain itu, KPT menjelaskan, semua aktiviti penyelidikan yang membabitkan kemudahan makmal adalah dibenarkan melalui kebenaran Ketua Jabatan dengan mengikut prosedur operasi standard (SOP) yang ketat.
Jelasnya lagi, pelajar luar kampus yang menjalani aktiviti penyelidikan perlu mendapatkan surat kebenaran keluar masuk kampus dari IPT masing-masing.
Katanya, pelajar boleh mendapatkan maklumat lanjut mengenai tarikh dan jadual kemasukan ke IPT melalui Bilik Gerakan Covid-19 KPT yang dibuka 24 jam di talian 03-8870 6777/ 6949/ 6623/ 6124 atau melayari laman web IPT atau terus menghubungi IPT masing-masing.